Tiga cedera ringan dalam letupan ketika lupus mercun, bunga api di Sentul

(Ketiga-tiga mangsa mengalami kecederaan ringan selepas kebakaran di stor simpanan bunga api IPD Sentul/FOTO IPD Sentul)

KUALA LUMPUR, 26 April - Tiga individu cedera ringan semasa menjalankan kerja-kerja membersihkan tapak pelupusan mercun dan bunga api di sebuah Stor Penyimpanan Barang Kes Ibu Pejabat Polis Daerah (IPD) Sentul pada petang Selasa.Ketua Polis Daerah Sentul, Asisten Komisioner Beh Eng Lai berkata, tiga mangsa yang berasal dari Sabah merupakan pekerja pembersihan yang diupah bagi membersihkan kawasan pelupusan rampasan mercun dan bunga api yang yang dibuat pihaknya pada jam 3 petang tadi."Ketika membersihkan kawasan, api dilaporkan tiba-tiba terpercik di dalam tong sampah RORO (Roll On Roll Off) yang digunakan untuk menempatkan sisa pelupusan sebelum berlaku beberapa siri letupan dipercayai mercun," katanya ketika ditemui pemberita di lokasi kejadian hari ini. Eng Lai berkata, kesemua mangsa berusia 25 hingga 30 tahun itu telah menerima rawatan sebagai pesakit luar di Hospital Kuala Lumpur.Katanya, setakat ini polis tidak mendapati sebarang unsur khianat serta tidak menolak faktor cuaca panas hari ini memungkinkan berlakunya percikan api sebelum meletup dan terbakar. Mengulas lanjut, beliau menjelaskan, prosedur operasi standard (SOP) pelupusan barang kes dilakukan mengikut perintah mahkamah iaitu melupus barang kes dengan cara gelek menggunakan jentolak dan siraman air sebelum ditanam."Kerja pelupusan ini telah menerima kelulusan dari Mahkamah Majistret 2 Kuala Lumpur yang membenarkan ia dilupuskan menggunakan SOP polis.  Majistret juga turut hadir menyaksikan kerja pelupusan yang selesai pada 4.30 petang tadi," katanya.

(Seramai 60 anggota dan 10 jentera dikerahkan ke lokasi kejadian di Jalan Perhentian pada petang Selasa/FOTO Bomba KL)

Sementara itu, Pusat Gerakan Operasi Bomba Kuala Lumpur dalam satu kenyataan memaklumkan, pihaknya menerima laporan kebakaran pada 6.20 petang tadi.Seramai 60 anggota dan 10 jentera dikerahkan ke lokasi kejadian di Jalan Perhentian, di sini.Katanya, kejadian itu membabitkan stor simpanan rampasan bahan bukti 30 peratus struktur bangunan yang melibatkan 30 peratus struktur bangunan terbakar dan 80 peratus kawasan terbuka yang membabitkan 50 buah kenderaan."Kebakaran dikawal oleh pasukan bomba pada jam 7.04 malam dan punca kebakaran masih dalam siasatan," katanya.Petang tadi, polis melupuskan 1,059 kotak dan 35 guni mercun serta bunga api pelbagai jenis yang dianggarkan bernilai RM4.1 juta yang dirampas dalam serbuan di dua premis pada 24 Mac lepas dipercayai untuk pasaran sempena perayaan Aidilfitri ini.


Bekalan ayam mencukupi

NILAI, 26 April - Kementerian Perdagangan Dalam Negeri dan Hal Ehwal Pengguna (KPDNHEP) setakat ini tidak menerima sebarang aduan mengenai bekalan ayam tidak mencukupi menjelang perayaan Hari Raya Aidilfitri. Menterinya, Datuk Seri Alexander Nanta Linggi berkata penetapan skim kawalan harga barang yang dijalankan ketika musim perayaan adalah bagi melindungi hak pengguna dan peniaga. Namun begitu beliau turut menasihatkan peniaga untuk tidak menaikkan harga ayam sewenang-wenangnya sejurus skim kawalan harga ketika musim perayaan tamat tempoh nanti.

"Kita dah senaraikan 28 jenis barang makanan utk dikawal hrganya. Bekalan ayam nampaknya ada masih mencukupi. Kita belum terima aduan baru dimana mengatakan tiada bekalan, jadi saya berharap ini akan berkekalan ada. Cukup untuk bekalan ayam dan telur semasa kita meraikan Aidilfitri dalam beberapa hari lagi," kata Alexander di sini ketika membuat lawatan ke bahagian runcit Aeon Mall di Nilai. Skim Harga Maksimum Musim Perayaan (SHMMP) bermula hari ini meliputi 28 jenis barangan asas seperti ayam, telur ayam, hasil laut, barangan kering, sayuran dan daging.  KPDNHEP tidak menolak sebarang kemungkinan untuk memanjangkan skim itu sekiranya terdapat keperluan.


Peningkatan kehadiran pelancong antarabangsa ke Malaysia dijangka berlaku

PETALING JAYA, 26 April - Seramai 204,927 pelawat dari Singapura memasuki negara ini melalui Bangunan Sultan Iskandar dan Kompleks Sultan Abu Bakar Johor setakat semalam sejak sempadan negara dibuka pada 1 April lepas.Ini menjadikan pelancong Singapura sebagai pelawat tertinggi memasuki Malaysia setakat ini.Menteri Pelancongan, Seni dan Budaya (MOTAC) Datuk Seri Nancy Shukri berkata berdasarkan trend itu MOTAC optimis kedatangan pelancong antarabangsa ke Malaysia akan terus meningkat.Jelasnya meskipun terdapat negara yang belum membuka sempadan aktiviti promosi tetap dilakukan bagi mempelbagaikan pilihan terhadap produk pelancongan negara.“Pelancong Singapura akan lebih ramai dengan perayaan Hari Raya Aidilfitri yang (dijangkakan) lebih meriah. Mereka ingin melawat saudara mara di Malaysia dan ia merupakan berita baik buat ekonomi Malaysia,” kata Nancy di sini selepas melancarkan Program Duta Komuniti MyMOTAC, satu inisiatif di bawah Program Duta Komuniti Keluarga Malaysia yang telah dilancarkan oleh Perdana Menteri Datuk Seri Ismail Sabri Yaakob pada 25 Mac lepas.Beliau berkata fasa pertama Duta Komuniti MyMOTAC akan memberi fokus kepada kawasan pelancongan berisiko tinggi yang menjadi tumpuan orang ramai sempena cuti perayaan dan cuti sekolah seperti zoo, pusat beli-belah, taman tema, hotel dan muzium.Katanya bagi memastikan keberkesanan dan kejayaan Duta Komuniti MyMOTAC, MOTAC akan menggerakkan semua Pejabat MOTAC negeri serta penggiat industri pelancongan, seni dan budaya untuk melaksanakan program itu mulai hari ini hingga 30 September.Menurut Nancy, Duta-duta Komuniti MyMOTAC akan dibekalkan dengan kain lilit lengan sebagai pengenalan diri kepada orang awam dan akan bertugas secara sukarela di kawasan berisiko tinggi iaitu di tempat sesak dan tertutup.

"MOTAC juga sentiasa bersedia untuk memperluas Program Duta Komuniti MyMOTAC kepada subsektor lain di bawah sektor pelancongan, seni dan budaya bergantung kepada kesesuaian serta keperluan dari semasa ke semasa,” katanya.Beliau turut memohon sokongan dan kerjasama yang berterusan daripada para penggiat industri pelancongan, seni dan budaya supaya dapat bersama-sama kementerian dalam menjayakan Program Duta Komuniti MyMOTAC.Dalam majlis sama, Nancy turut menyampaikan Sijil Pelantikan Duta Komuniti MyMOTAC kepada wakil pusat beli belah, taman tema, pusat konvensyen, hotel, Zoo Taiping, Zoo Melaka, muzium dan Istana Budaya.


Tempoh perjalanan mungkin lebih panjang, pengguna dinasihat buat persiapan rapi - PLUS

KUALA LUMPUR, 26 April- PLUS Malaysia Berhad (PLUS) menasihatkan orang ramai supaya membuat persiapan rapi dengan jangkaan tempoh perjalanan di lebuh raya lebih panjang terutama pada Sabtu dan Ahad ini serta 7 dan 8 Mei depan. Pengarah Urusan PLUS, Datuk Azman Ismail berkata ia berikutan sebahagian besar pengguna lebuh raya dijangka merebut peluang menikmati faedah tol percuma dan menyusun jadual perjalanan balik kampung serta kembali semula ke ibu kota berdasarkan tarikh tol percuma tersebut.“Bagi menguruskan lonjakan trafik ekoran pengumuman tol percuma oleh Perdana Menteri Datuk Seri Ismail Sabri Yaakob semalam, PLUS juga menyatakan komitmennya untuk mengambil segala langkah yang munasabah untuk membantu orang ramai ketika berlakunya lonjakan trafik pada keempat-empat hari tersebut.“Pihak PLUS akan mengambil langkah yang sewajarnya dan kami telah mengatur pelbagai persediaan rapi melibatkan aspek perjalanan di lebuh raya, di plaza tol dan juga kawasan-kawasan rehat,” katanya dalam kenyataan hari ini. Semalam, Perdana Menteri mengumumkan kerajaan bersetuju memberikan tol percuma dan diskaun tol kepada Keluarga Malaysia bersempena sambutan Hari Raya Aidilfitri. Pemberian tol percuma itu adalah pada Sabtu dan Ahad ini serta 7 dan 8 Mei depan untuk perjalanan pulang semula ke kediaman masing-masing, melibatkan lebuh raya milik Kumpulan PLUS Malaysia Berhad (PLUS) menghubungkan jaringan Lebuhraya Utara-Selatan dan Anih Berhad (ANIH) yang menghubungkan Lebuhraya Pantai Timur (LPT).Pemberian tol percuma itu akan bermula pada pukul 12.00 tengah malam pada 30 April hingga 11.59 malam pada 1 Mei kepada semua kelas kenderaan manakala untuk perjalanan pada 7 Mei, ia bermula pukul 12.00 tengah malam hingga 11.59 malam pada 8 Mei.Selain itu, tawaran diskaun tol antara 30 dan 50% juga akan diberikan kepada lebuh raya yang lain pada tarikh dan masa yang sama kepada semua kelas kenderaan.Dalam pada itu, PLUS menjelaskan bahawa pemberian tol percuma tersebut dilaksanakan di rangkaian lebuh rayanya yang menggunakan sistem tol tertutup dan akan dinikmati ketika pengguna melalui plaza tol keluar sepanjang tempoh yang ditetapkan.

Bagi membolehkan PLUS merekodkan data trafik, pengguna yang memilih untuk menggunakan kad Touch ‘n Go masih perlu menyentuh kad mereka di lorong tol namun begitu, tiada bayaran tol akan dikenakan atau ditolak daripada kad tersebut.“Sementara itu, pengguna yang memilih untuk menggunakan Identifikasi Frekuensi Radio (RFID) juga perlu memastikan mereka masuk dan keluar dari lebuh raya menggunakan lorong RFID sahaja dan sepertimana kad Touch ‘n Go serta SmartTAG, tiada bayaran tol dikenakan atau ditolak daripada eWallet mereka.“Bagi pengguna kad Touch ‘n Go, mereka dinasihatkan supaya memeriksa status kad sebelum perjalanan dengan Touch ‘n Go Sdn Bhd di http://tngportal.touchngo.com.my/tngPortal/login bagi mengelakkan mereka terkandas di lorong tol yang mengakibatkan kesesakan jika menggunakan kad Touch ‘n Go yang tidak aktif dan telah dinyahaktif,” menurut kenyataan itu. Selain itu, Azman turut menasihatkan orang ramai supaya mengikuti jadual Cadangan Waktu Perjalanan (TTA) yang telah dikeluarkan sebelum ini dan merancang perjalanan dengan teliti untuk mengurangkan kesesakan serta meningkatkan keselesaan ketika memandu dengan berhenti rehat bagi menyegarkan diri serta makan dan minum yang secukupnya.Pelanggan lebuh raya juga disaran supaya memuat turun aplikasi PLUS untuk meninjau keadaan trafik terkini di lebuh raya menerusi paparan kamera litar tertutup (CCTV) yang disediakan selain digalakkan menggunakan Waze atau Google Maps untuk merancang perjalanan mereka sepanjang musim perayaan ini.


'Total Enforcement and Services' menerusi OP Selamat ke-18

KUALA LUMPUR, 26 April - Pendekatan berteraskan 'Total Enforcement and Services' iaitu penguatkuasaan operasi secara tegas dan bersasar, diimplimentasi dalam OP Selamat ke-18 tahun ini.Selain tindakan saman serta-merta kepada pengguna jalan raya yang melakukan lima kesalahan, penggunaan alat In-Car radar juga akan dioptimumkan di sepanjang laluan lebuh raya. Ini termasuk memperluas penggunaan alat iCOPS, bagi mengesan pesalah trafik yang mempunyai saman tertunggak dan waran tangkap trafik.Pengguna jalanraya juga disaran mengelak daripada melakukan 5 kesalahan utama iaitu memandu melebihi had laju, memandu di lorong kecemasan, memotong di garisan berkembar, memotong barisan ‘Q’, dan tidak mematuhi lampu isyarat.

(Razarudin dalam sidang media elepas Majlis Pelancaran Op Selamat 18Sempena Hari Raya Aidilfitri 2022 bersama rakan strategik PDRM, Telekom Malaysia Berhad (TM))

"Disebabkan cuti yang panjang, kita menjangkakan hari Jumaat ini, kereta yang ada di jalanraya juga mungkin melebihi 2 juta. Dijangkakan begitu. Jadi sebelum memandu untuk pulang ke kampung halaman berhari raya, setelah 2 tahun tidak dapat berjumpa, saya dan pihak polis berpesan supaya berhati-hati.

"Pastikan kita sihat, tidur dengan cukup, kereta dalam keadaan baik, supaya tidak terkandas dijalanraya yang menyukarkan juga orang lain, berlakunya jem. Dan juga dijangkakan memang akan berlaku jem bukan kata di jalan alternatif biasa sahaja tetapi juga lebuh raya mungkin," menurut Timbalan Ketua Polis Negara, Datuk Razarudin Husain di sini.Mengangkat tema sama Rumah Selamat, Selamat, Selamat Sampai ke Destinasi', OP Selamat ke-18 dijadual bermula pada 29 April hingga 8 Mei ini.Operasi memberi fokus kepada dua objektif utama.Keselamatan harta benda dan premis kediaman serta menurunkan kadar jenayah pecah rumah semasa musim perayaan dan meminimumkan kes kemalangan jalan raya terutamanya melibatkan kes kemalangan maut.


Pos sementara JBPM di tiga daerah negeri Melaka sempena perayaan Aidilfitri

AYER KEROH, 26 April - Sebanyak 80 peratus pegawai dan anggota Jabatan Bomba dan Penyelamat (JBPM) Melaka ditugaskan bagi menghadapi sebarang kemungkinan kes kecemasan sepanjang tempoh perayaan Aidilfitri ini.  Pengarahnya, Abu Bakar Katain berkata tiga pos sementara JBPM diwujudkan di ketiga-tiga daerah negeri itu bagi melancarkan proses menyelamat di sepanjang lebuhraya dan jalan-jalan utama.Pos berkenaan masing-masing ditempatkan di Simpang Ampat, Alor Gajah; Ayer Keroh, Melaka Tengah dan Bemban Jasin. Sekurang-kurangnya lima pegawai dan anggota yang ditempatkan di pos itu akan memberi respon awal jika berlaku kes-kes kecemasan, sementara menunggu ketibaan pasukan dari Balai Bomba dan Penyelamat (BBP) berhampiran.

(Abu Bakar bercakap kepada pemberita selepas pelancaranKempen Keselamatan Kebakaran Musim Perayaan Aidilfitri dan Ops Hari Rayaperingkat JBPM Melaka yang disempurnakan Exco negeri, Datuk Zaidi Attan)

"Bagi tujuan keselamatan jalan raya bermula 25 April ini kita telah membuat rondaan di lebuhraya, dan juga jalan-jalan persekutuan, jalan-jalan negeri, dan kawasan-kawasan kampung."Bagi tujuan mengambil tindakan awal, sekiranya berlaku sebarang kecemasan dan di lebuh lebuhraya juga kita tempatkan beberapa pos-pos terutama di kawasan rehat dan rawat supaya mereka boleh bertindak awal, di sepanjang lebuhraya sekiranya berlaku sebarang kejadian yang tidak diingini," menurut Abu Bakar.


Bekalan telur ayam dan minyak masak tiba di Labuan, atasi kekurangan bekalan

LABUAN, 26 April - Bekalan telur ayam dan minyak masak ke Labuan selamat tiba kira-kira pukul 1.30 tengahari tadi di Pangkalan Udara TUDM Membedai, dengan penerbangan ihsan Tentera Udara Diraja Malaysia (TUDM).Bekalan itu dihantar bagi mengatasi masalah kekurangan barangan keperluan tersebut menjelang Aidilfitri ini. Pengarah Pejabat Perdagangan Dalam Negeri dan Hal Ehwal Pengguna (KPDNHEP) Labuan, Junaidah Arbain berkata penerbangan pertama bekalan itu terdiri daripada 250,000 telur ayam dan 8,500 paket minyak masak.Kesemua barangan itu akan mula dijual esok menerusi Inisiatif Jaminan Bekalan Makanan Untuk Labuan.

"Kalau dari segi harga pasaran kita masih lagi mematuhi skim harga maksimum. Untuk telur ayam dan untuk minyak polibeg pun sama juga kita masih mematuhi harga kawalan," kata Junaidah di sini.Ketibaan bekalan tersebut disambut oleh Timbalan Ketua Pegawai Eksekutif (Perbandaran) Perbadanan Labuan, Fadzilah Mahmud.  Junaidah berkata, tindakan tersebut merupakan usaha Jawatankuasa Bekalan Sempen Hari Perayaan bagi menampung permintaan bekalan keperluan masyarakat setempat. "Inisiatif itu telah pun menjadi kenyataan di manajumlah yang saya katakan telah telah dihantar ke Labuan. Diharap penghantaran ataupun bekalan yang kita perolehi ini akan boleh membantu kita di Labuan dalam mengisi bekalan-bekalan yang kekurangan di Labuan," kata Junaidah.


Malaysia akan berjuang habis-habisan bagi menentang tekanan pihak asing membabitkan isu minyak sawit

KUALA LUMPUR, 26 April - Malaysia akan bertindak lebih agresif dan berjuang habis-habisan bagi menentang tekanan pihak asing membabitkan isu minyak sawit.Menteri Perusahaan Perladangan dan Komoditi Datuk Zuraida Kamaruddin dalam kenyataannya turut menggesa agar semua rakyat bersama-sama menangani propaganda anti-minyak sawit oleh negara Barat yang jelas bertujuan menjatuhkan industri sawit negara.

(Menteri Perusahaan Perladangan dan Komoditi, Datuk Zuraida Kamaruddin)

"Kita akan tunjukkan kepada mereka bahawa Malaysia bukanlah sebuah negara yang boleh diperbodohkan," katanya.Meskipun tidak berniat untuk bermusuh, jelasnya sudah tiba masa bagi Malaysia dan Indonesia, mengambil tindakan lebih proaktif dan menangkis dakwaan tidak berasas pesaing yang giat mempromosi minyak sayuran boleh dimakan yang lain."Sudah tiba masanya untuk semua badan pensijilan yang berkenaan tampil mempertahankan minyak sawit, menepis semua dakwaan itu. Kedua negara pengeluar minyak sawit terbesar dunia itu juga perlu meneruskan tindakan undang-undang yang difailkan dengan Pertubuhan Perdagangan Dunia (WTO) berkenaan sekatan EU ke atas biodiesel minyak sawit.Kementeriannya juga sedang mengusahakan pertemuan dengan Jabatan Kastam dan Perlindungan Sempadan CBP Amerika Syarikat dan EU Julai ini.Ini bagi menjelaskan secara terperinci dakwaan isu buruh paksa, selain menangani kesan daripada Perintah Tahanan Pelepasan yang dikeluarkan CPB Amerika kepada FGV dan Sime Plantation pada 2020.Pada masa sama, wakil negara akan menghadiri prosiding pertikaian dakwaan diskriminasi EU terhadap industri minyak sawit negara, dari 8 hingga 18 Mei ini.


Program Jualan Semarak Syawal 2022 tampil bantu golongan memerlukan

SUNGAI PETANI, 26 April - Program Jualan Semarak Syawal 2022 peringkat daerah Kuala Muda akan diadakan di Pasar Tani, Sg Petani pada 1 Mei ini.Program diadakan bagi memberi peluang kepada golongan B40 atau yang kurang berkemampuan membeli barangan keperluan dengan harga berpatutan sempena perayaan Aidilfitri.Pegawai Daerah dan Tanah Kuala Muda, Datuk Md Suhaimi Abd Rahman berkata terdapat enam barangan asas yang dijual, termasuk daging lembu tempatan, ayam, beras ,gula, minyak masak dan gula. Kesemua barangan tersebut ditaja oleh wakil-wakil rakyat, agensi-agensi kerajaan termasuk pihak swasta atas tanggungjawab sosial koporat (CSR). Menurut Md Suhaimi lebih 3,000 kilogram daging lembu tempatan serta 3,000 ekor ayam disediakan dan dijual dibawah harga pasaran.

"Ini menunjukan kerajaan negeri dan agensi-agensi awam begitu prihatin akan nasib dan kesusahan rakyat. Mereka menzahirkan keprihatinan dengan memberikan bantuan dan mengharapkan bahawa program ini turut disertai oleh agensi-agensi ditempat lain. Saya ucapkan terima kasih kepada Lembaga Pemasaran Pertanian Persekutuan (FAMA) yang menaja dan menganjurkan program ini," kata Md Suhaimi di sini. Beliau turut berharap lebih ramai individu, dermawan dan syarikat-syarikat korporat tampil menyumbang dan menaja barangan keperluan.


Klip video raya: Aliff Syukri beri keterangan hampir lima jam di MCMC

CYBERJAYA, 26 April- Usahawan kosmetik Datuk Seri Aliff Syukri Kamarzaman hari ini memberi keterangan hampir lima jam di ibu pejabat Suruhanjaya Komunikasi dan Multimedia (MCMC) di sini berhubung klip video muzik sempena Aidilfitri yang dikatakan kontroversi.Beliau dengan memakai kot kelabu serta berseluar hitam tiba di MCMC pada pukul 9.58 pagi dan keluar pada pukul 2.41 tengah hari.Ditemui pemberita usai memberi keterangan, Aliff Syukri memohon kemaafan daripada masyarakat yang tersinggung dengan video berkenaan dan meminta supaya tidak melibatkan keluarganya dalam perkara itu."Alhamdulillah semuanya berjalan lancar, terima kasih kepada MCMC kerana memberi layanan yang baik. Saya mohon maaf kepada semua masyarakat yang tersinggung dengan lagu dan video saya," katanya.Klip video raya berkenaan memaparkan sekumpulan penari lelaki bersolek dan berperwatakan lembut, mencetuskan pelbagai reaksi kerana dikatakan kurang sesuai untuk tontonan masyarakat lebih-lebih ketika di bulan Ramadan.

Usahawan kosmetik, Datuk Seri Aliff Syukri Kamarzaman tiba untuk memberi keterangan dan merakamkan percakapan berkaitan klip video muzik sempena Aidilfitri yang menimbulkan kontroversi di MCMC Cyberjaya

Semalam, Menteri Komunikasi dan Multimedia Tan Sri Annuar Musa dilaporkan berkata MCMC telah memberi notis kepada individu yang dikenal pasti dalam video berkenaan untuk hadir ke ibu pejabat suruhanjaya itu.Menurut Annuar, penelitian peringkat awalan MCMC mendapati ada sebab untuk siasatan dilaksanakan dan susulan itu, satu kertas siasatan dibuka di bawah Seksyen 233 Akta Komunikasi dan Multimedia 1998.


World #QuranHour Kelantan tahun ini membawa kelainan

KOTA BHARU, 26 April - Sambutan World #QuranHour di Kelantan disambut meriah setelah dua tahun disambut menerusi dalam talian sebelum ini.Kali ini ia membawa sedikit kelainan apabila program itu diadakan di sebuah pasar raya terkemuka di negeri itu.Majlis dianjurkan Persatuan Rumah Ngaji Negeri Kelantan (PRNNK).  Pengerusi PRNNK, Datuk Adnan Hashim berkata program itu bertujuan menyemarakkan lagi sambutan bulan Ramadan dengan aktiviti keagamaan khususnya mendalami dan membaca kitab suci Al-Quran.

(Adnan bercakap pada sidang media selepasmajlis World #Quranhour peringkat Negeri Kelantan)

"Kita rasa sambutan pada tahun ini adalah memenuhi perancangan kita iaitu untuk membawa masyarakat, menyatukan masyarakt dan penyatuan ummah."Maksudnya menerusi ekonomi dan pendidikan sebagaimana yang dinyatakan oleh Yang Amat Berhormat Perdana Menteri Malaysia dalam ucapannya berkenaan denganWorld #QuranHour pada kali ini," kata Adnan di sini. Program yang dianjurkan serentak di seluruh dunia itu menarik masyarakat untuk mendalami Al-quran.


Tiga kategori kenderaan mikromobiliti dilarang digunakan di jalan raya

PUTRAJAYA, 26 April - Kenderaan mikromobiliti jenis Moped, Personal Mobility Devices (PMD) dan Personal Mobility Aids (PMA) adalah dilarang penggunaannya di atas jalan berkuat kuasa serta-merta.Menteri Pengangkutan, Datuk Seri Dr Wee Ka Siong berkata larangan itu dibuat bagi mengelak tragedi basikal lajak yang meragut lapan nyawa dari berulang sekali gus, menjamin keselamatan pengguna jalan raya yang lain.Jelasnya, pengkuatkuasaan itu selari dengan Kaedah-Kaedah Lalu Lintas Jalan (Larangan Penggunaan Kenderaan Mikromobiliti Tertentu) 2021 ("Kaedah") yang berkuat kuasa pada 17 Disember 2021.

(Menteri Pengangkutan, Datuk Seri Dr Wee Ka Siong ditemui pada sidang media penggunaan mikromobiliti di Putrajaya)

"Penggunaan kenderaan mikromobiliti dengan percampuran dengan aliran trafik kenderaan motor lain di atas jalan akan menimbulkan risiko berlakunya tragedi yang sama", katanya dalam sidang media penggunaan mikromobiliti di kementeriannya di sini hari ini.Selain itu, Datuk Seri Dr Ka Siong turut mengingatkan, mana-mana pihak yang melanggar perintah tersebut akan dikenakan tindakan mengikut peruntukan Akta Pengangkutan Jalan 1987 (Akta 333)


Bayi 6 bulan maut, ibu parah

(Kenderaan pelbagai guna (MPV) Toyota Unser datang dari arah Kuala Terengganu menghala ke Kota Bharu memasuki laluan bertentangan lalu bertembung dengan kereta Proton Saga merah)

SETIU, 26 April- Seorang bayi lelaki berumur enam bulan maut manakala ibunya parah dalam kemalangan membabitkan tiga kenderaan di Kilometer (KM) 75 Jalan Kuala Terengganu ke Kota Bharu di Kampung Air Sejuk, di sini, petang ini.Ketua Polis Daerah Setiu, Deputi Superintendan Afandi Hussin berkata,pihaknya mendapat maklumat kira-kira jam 4 petang berlaku kemalangan di lokasi kejadian. "Hasil siasatan awal mendapati kemalangan berlaku semasa pemandu kereta Proton Saga dalam perjalanan dari arah Rantau Panjang, Kelantan menghala ke Kuala Terengganu."Apabila sampai di lokasi kejadian, tiba-tiba sebuah kenderaan pelbagai guna (MPV) Toyota Unser datang dari arah Kuala Terengganu menghala ke Kota Bharu memasuki laluan bertentangan lalu bertembung dengan kereta itu."Kemudian datang penunggang motosikal jenis Honda Wave dari arah sama dengan Toyota Unser tidak sempat mengelak lalu bergesel dengan kereta Proton Saga," katanya ketika dihubungi malam ini.

(kemalangan berlaku semasa pemandu kereta Proton Saga dalam perjalanan dari arah Rantau Panjang, Kelantan menghala ke Kuala Terengganu)

Afandi berkata, mangsa Mohammad Qais Rizqi Shafiee, berusia enam bulan dari Padang Jawa, Klang, Selangor meninggal dunia ketika mendapatkan rawatan di Hospital Setiu.Katanya, manakala ibu mangsa iaitu Nurul Ain Zulkarnain, 29, mengalami kecederaan serius patah peha kaki sebelah kiri."Lima mangsa lagi yang terbabit kemalangan itu dihantar ke Hospital Setiu untuk mendapatkan rawatan pesakit luar."Kes disiasat mengikut Seksyen 41 Akta Pengangkutan Jalan APJ 1987," katanya.


Pemandu, kelindan maut treler terbabas

KUANTAN, 26 April- Seorang pemandu treler dan kelindannya maut selepas kenderaan muatan besi yang dinaiki mereka terbabas semasa menuruni kawasan berbukit di KM55 Jalan Lipis-Merapoh, Lipis hari ini.Ketua Polis Daerah Lipis Supt Azli Mohd Noor berkata dalam kejadian sekitar pukul 7.00 pagi itu, Mohamad Syawal Ahmad Basari, 34, yang beralamat di Tapah, Perak dan kelindannya Mohd Faizal Mohd Noor, 35, beralamat di Kota Bharu, Kelantan meninggal dunia di lokasi kejadian."Siasatan awal mendapati kenderaan yang dalam perjalanan dari Kuala Lipis ke arah Merapoh itu dipercayai telah hilang kawalan dan terbabas ke arah bahu jalan sebelah kiri ketika menuruni bukit dan laluan berselekoh.

(Keadaan lori treler yang remuk dalam kejadian kemalangan maut melibatkan dua lelaki di KM55 Jalan Lama Lipis Merapoh di Lipis hari ini)

"Akibat kemalangan itu, pemandu treler telah tersepit di tempat duduknya manakala kelindan tercampak keluar dari kenderaan terbabit," katanya dalam kenyataan media hari ini.Mayat kedua-dua mangsa dibawa ke Hospital Kuala Lipis untuk bedah siasat selepas keputusan ujian saringan COVID-19 diperoleh dan kes disiasat mengikut Seksyen 41(1) Akta Pengangkutan Jalan 1987.


Iklan pakej taubat RM20 sasar mereka yang kurang ilmu agama

(Datuk Idris ketika sidang media pada Majlis Pelancaran Mashaf Al-Quran Braille Malaysia Peringkat Kebangsaan 1443H/2022 di Auditorium Kompleks Islam Putrajaya hari ini/BERNAMA)

PUTRAJAYA, 26 April - Jabatan Agama Islam Negeri (JAIN) diminta menyiasat kemunculan laman sosial yang menawarkan pakej taubat dengan bayaran 20 ringgit.Tegas Menteri Di Jabatan Perdana Menteri (Hal Ehwal Agama), Datuk Idris Ahmad tawaran iklan-iklan terbabit yang mempermainkan agama tidak sepatutnya wujud di media sosial.

(Orang Kelainan Upaya (OKU) Penglihatan Mohd Firdaus Khairi membaca surah Al Mulk Ayat 1 hingga 10 menggunakan Mashaf Al-Quran Braille pada Majlis Pelancaran Mashaf Al-Quran Braille Malaysia Peringkat Kebangsaan 1443H/2022 di Auditorium Kompleks Islam Putrajaya hari ini/BERNAMA)

Beliau turut mengecam tindakan pihak tidak bertanggungjawab mengaut keuntungan di atas kejahilan orang lain yang kurang ilmu agama dan mudah terpedaya.

"Timbulnya isu taubat, benda pelik-pelik ini ialah berpunca daripada kita ini jahil tentang agama akhirnya orang mengambil kesempatan atas kejahilan kita untuk nak gunakan agama bagi perniagaan mereka." Kalau kita orang cerdik kita tau taubat tak taubat Allah Taala tak perlu pon tol, Allah Taala tak perlu pon orang perantaraan, tak perlu kita nak taubat kita buat dosa, kita buat maksiat, kita minum arak, kita berjudi ka kerana pintu taubat sentiasa terbuka, selagi matahari tak naik sebelah barat, selagi nyawa kita tak lepas halqum, tak perlu jumpa tok guru,ustaz ka mana-mana, kita direct terus dengan Allah," Datuk Idris terdahulu melancarkan Mashaf Al-Quran Braille Peringkat Kebangsaan di Kompleks Islam Putrajaya, di sini.Pada majlis tersebut, Jabatan Kemajuan Islam Malaysia (JAKIM) bersama Persatuan Orang –Orang Cacat Penglihatan Islam Malaysia (PERTIS) bekerjasama menghasilkan Standard Penulisan Mashaf al-Quran Braille Malaysia.


Tradisi program bubur lambuk RTM Perak diteruskan, kukuh hubungan

IPOH, 26 April - Tradisi program bubur lambuk Radio Televisyen Malaysia (RTM) Perak pada bulan Ramadan dapat mengukuhkan hubungan kerjasama antara agensi persekutuan dan negeri.  Exco Belia dan Sukan, Komunikasi dan Multimedia negeri, Khairul Shahrul Mohamed berkata kerjasama ini sangat penting sebagai nilai tambah dalam memenuhi objektif dan hala tuju kerajaan. Jelas beliau pelaksanaan program sedemikian juga dapat memperluaskan skop rakan strategik RTM setiap tahun.

"Negeri maksudnya ini kerjasama RTM di bawah persekutuan dan portfolio saya di bawah negeri. Jadi kerjasama ini sebenarnya sangat penting walaupun nampak kecil tetapi cukup penting kerana ia akan menambahkan lagi nilai hasrat dan tujuan kerajaan kita dalam memenuhi objektif dan juga hala tuju," menurut Khairul di sini selepas menghadiri program memasak Bubur Lambuk Perak fm di sini.  Dalam program tersebut RTM Perak dengan kerjasama ADABI dan beberapa agensi kerajaan negeri lain mengadakan gotong-royong memasak dan mengedar bubur lambuk buat komuniti.  "Kali ni kita berkolaborasi dengan RTM Perak. Ini bukan kali pertama tetapi sudah beberapa kali kita buat program ini, untuk hari ini sahaja ADABI menjalankan program bubur lambuk bersama RTM yang kita akan edarkan dalam 1,500 bungkusan yang kita akan berikan kepada RTM untuk diserahkan kepada komuniti," kata Pengurus Promosi dan Korporat Media ADABI, Roshidi Zabidi.


Jaga adab di media sosial, jangan cemari kesucian bulan mulia

SEPANG, 26 April - Menteri di Jabatan Perdana Menteri (Hal Ehwal Agama), Datuk Idris Ahmad bercadang mengadakan pertemuan ukhuwah bersama usahawan kosmetik, Datuk Seri Aliff Syukri Kamarzaman dalam masa terdekat.

Ini susulan tularnya sebuah muzik video lebaran yang menimbulkan kontroversi dan ketidaksenangan masyarakat, apatah lagi dimuat naik ketika bulan Ramadan.

(Datuk Idris ditemui wartawan selepas menyampaikan amanat dan mengadakan diskusi ilmiah bersama Jawatankuasa Pejabat Mufti Wilayah Persekutuan)

"Allah taala Dia minta kita syukur, syukurnya dengan cara kita ikut apa yang digariskan oleh Allah melalui Rasul kepada kita lebih lagi dalam suasana orang sedang memburu lailatul qadar 10 terakhir tiba-tiba dia membuat satu perkara yang agak mengganggu keharmonian dan ketenangan. Akhirnya, tidak mendatangkan apa-apa faedah pun. Sepatutnya kita penumpuan kita ialah pada 10 terakhir Ramadan tadi," kata Idris selepas menyampaikan amanat dan mengadakan diskusi ilmiah bersama Jawatankuasa Pejabat Mufti Wilayah Persekutuan, di sini.

Beliau terpanggil untuk mengulas isu tersebut kerana tidak mahu kesucian 10 malam terakhir Ramadan ini dicemar dengan perkara-perkara negatif.  Klip video tersebut menimbulkan perdebatan di media sosial apabila persembahan Aliff diiringi watak penari yang jauh daripada adab ketimuran dan ajaran Islam.  Idris turut menasihati orang ramai agar menjaga adab ketika membuat hantaran-hantaran di media sosial dan meminta supaya video-video yang boleh mengganggu keharmonian serta menyentuh sensitiviti agama diturunkan.


Kes nahas jalan raya di Perlis meningkat 35%

ARAU, 26 April - Sebanyak 409 kes kemalangan jalan raya direkodkan di Perlis bagi tempoh Januari hingga Mac lalu, dengan 11 kes kematian dilaporkan.Ia merupakan peningkatan 35% berbanding tempoh sama tahun lalu.Menurut Exco Pengangkutan Negeri Hamizan Hassan, empat kawasan utama dikenal pasti lokasi kerap berlaku kemalangan termasuk Jalan Kangar-Alor Setar, Jalan Kangar-Padang Besar dan Jalan Changlun-Kuala Perlis.

(Hamizan ditemui selepas Pelancaran Kempen Keselamatan Jalan Raya Bersempena Perayaan Hari Raya Aidilfitri Peringkat Negeri Perlis di Sempadan Kedah-Perlis, Pauh)

"Langkah-langkah keselamatan terutama di kawasan-kawasan panas untuk memastikan kawasan tersebut tidak lagi menjadi lubuk kemalangan. Antara langkah yang kita ambil ialah memberi pencahayaan terutama kalau kawasan tersebut gelap. "Kita akan memberi pencahayaan di kawasan tersebut dan kita juga akan tingkatkan pemasangan papan-papan tanda keselamatan di kawasan tersebutlah," kata Hamizan.Beliau ditemui di majlis pelancaran Kempen Keselamatan Jalan Raya Bersempena Perayaan Hari Raya Aidilfitri Peringkat Negeri Perlis di Sempadan Kedah-Perlis, Pauh di sini. Hamizan turut mengingatkan pengguna jalan raya supaya tidak melakukan lima kesalahan lalu lintas yang akan terus dihadapkan ke mahkamah.Kesalahan memandu di lorong kecemasan, menggunakan telefon bimbit semasa memandu, gagal patuhi isyarat lampu merah, memandu melebihi had laju dan potong barisan.


Aliff Syukri hadir ke SKMM beri keterangan video muzik raya kontroversi

(Tangkap layar video muzik raya Aliff Syukri yang mencetus kontroversi/FOTO INSTAGRAM)

CYBERJAYA, 26 April- Usahawan Datuk Seri Aliff Syukri dipanggil Suruhanjaya Komunikasi dan Multimedia Malaysia (SKMM) berhubung klip video muzik sempena Aidilfitri dikaitkan dengannya yang menimbulkan kontroversi baru-baru ini. Aliff tiba di pekarangan Ibu Pejabat SKMM di sini pukul 9.58 pagi untuk memberi keterangan dan dirakam percakapan berhubung klip video muzik itu.Usahawan itu dijangka selesai memberi keterangan pada pukul 12.30 tengah hari.Memetik laporan Bernama semalam, Menteri Komunikasi dan Multimedia Malaysia (K-Kom) Tan Sri Annuar Musa pada Isnin berkata, individu terlibat di dalam video muzik berkenaan sudah diberi notis untuk hadir ke SKMM.“SKMM telah teliti di peringkat awalan, dan ada sebab untuk siasatan dilaksanakan, dan dengan itu satu kertas siasatan dibuka untuk siasat perkara ini di bawah seksyen 233 Akta Komunikasi dan Multimedia 1998,” katanya.

(Lagu "Kelepok Raya" dilancarkan untuk tontonan di Youtube sejak 5 hari lalu/FOTO INSTAGRAM ALIFF SYUKRI)

Klip video raya berkenaan yang memaparkan sekumpulan penari lelaki bersolek dan berperwatakan lembut mencetuskan pelbagai reaksi kerana dikatakan kurang sesuai untuk tontontan masyarakat lebih-lebih ketika di bulan Ramadan.


Perak benar solat sunat Aidilfitri dalam kawasan perumahan - Sultan Nazrin

IPOH, 26 April - Sultan Perak Sultan Nazrin Shah telah memberi perkenan membenarkan solat sunat Aidilfitri di negeri itu diadakan di tempat terbuka dan kawasan lapang dalam kawasan perumahan tanpa penjarakan fizikal pada 1 Syawal.Syarat yang ditetapkan ialah pihak penganjur perlu memaklumkan sekurang-kurangnya tiga hari sebelum Aidilfitri kepada Pegawai Tadbir Agama Daerah dan Balai Polis atau Pondok Polis terdekat.Katanya, Sultan Nazrin memberi perkenan berlandaskan sembah nasihat Majlis Keselamatan Negara (MKN), Jabatan Kesihatan Negeri (JKN) dan Jawatankuasa Fatwa Negeri Perak.

"Solat sunat Aidilfitri boleh dilaksanakan tanpa jarak fizikal antara jemaah di masjid dan surau. Aktiviti takbir Aidilfitri juga boleh diadakan dari rumah ke rumah," kata Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini dalam kenyataan di sini hari ini.

Beliau berkata hidangan jamuan Aidilfitri di masjid dan surau secara terbuka atau bufet serta aktiviti ziarah kubur juga dibenarkan.Malahan jamuan secara terbuka atau bufet sudah boleh diadakan di masjid dan surau bermula solat Maghrib, Khamis ini."Semua aktiviti Aidilfitri hendaklah mematuhi prosedur operasi standard (SOP) yang ditetapkan oleh MKN dan JKN seperti pemakaian pelitup muka dan mendaftar kehadiran di MySejahtera," katanya.


Operasi Khas Pagar Laut sepanjang Ramadan dan Syawal

LANGKAWI , 26 April - Memasuki tahun ketujuh pelaksanaan, Op Khas Pagar Laut terus menjadi banteng utama mengekang dan memerangi kegiatan jenayah rentas sempadan.

Operasi Siri 1/2022 yang bermula 19 April hingga 17 Mei depan, menyaksikan sembilan aset laut termasuk kapal dan bot ditugaskan untuk melakukan rondaan dan pengawasan sepanjang Ramadan dan Syawal di sekitar perairan Kuala Kedah, Kuala Perlis dan Pulau Langkawi. Pengarah Maritim Negeri Kedah dan Perlis, Laksamana Pertama Maritim Mohd Zawawi Abdullah berkata, perairan utara negara sentiasa dikawal ketat dengan mengoptimumkan pengoperasian aset sedia ada.

(Laksamana Pertama Maritim Mohd Zawawi Abdullah)

"APMM Negeri Kedah dan Perlis, akan memastikan pemantauan dan rondaan aset-aset di persepadanan perairan negara kita terus dilaksana bagi mengekang sebarang kejadian rentas sempadan terutamanya yang kita jangka akan berlaku pada musim perayaan ketika ini," kata Mohd Zawawi di sini. Tambahnya,sebanyak 2,783 pemeriksaan dilakukan sepanjang 2020 dan 2021 termasuk 42 kes membabitkan pelbagai kesalahan dengan nilai rampasan berjumlah RM12.8 juta.

Manakala bagi 2022 hingga 24 April, sebanyak 522 pemeriksaan dilakukan di perairan dua negeri berkenaan membabitkan 3 tangkapan atas pelbagai kesalahan dengan nilai rampasan dianggarkan hampir RM600,000


Filipina mula beri dos penggalak kedua COVID-19

(Seorang lelaki menerima suntikan dos penggalak vaksin COVID-19, di pusat suntikan pandu lalu, di Manila, Filipina/FOTO REUTERS)

MANILA, 26 April- Kerajaan Filipina mula memberikan dos penggalak COVID-19 kedua untuk golongan dewasa yang mempunyai sistem imun yang lemah sekali gus menyertai negara Asia lain yang menawarkan suntikan vaksin keempat.Hampir 61 peratus daripada 110 juta penduduk Filipina sudah lengkap divaksin, manakala hampir 13 juta orang lagi telah menerima dos penggalak pertama, menurut data kerajaan.Sasaran pemberian dos penggalak kedua ini ialah di antara 7,000 hingga 13,000 daripada 690,000 individu dewasa yang dianggap paling terdedah, seterusnya dapat membantu meningkatkan perlindungan diri masing-masing terhadap COVID-19 dan variannya."Oleh kerana liputan vaksinasi yang semakin meningkat, dalam masa terdekat kita boleh menganggap ini sebagai penyakit endemik," kata Setiausaha Kesihatan Filipina, Francisco Duque dalam forum awam.Antara negara di rantau Asia yang meluluskan pemberian dos penggalak kedua ialah Korea Selatan, Taiwan dan Singapura, bagi mencegah penularan virus itu di kalangan warga emas apabila kerajaan Filipina mula melonggarkan sekatan bagi mengawal pandemik itu tidak lama lagi.

Filipina mengambil langkah berhati-hati dengan pembukaan semula sempadannya, walaupun terdapat usaha untuk memulihkan ekonomi yang menguncup lebih daripada sembilan peratus pada tahun 2020.

(Petugas hospital memberi dos penggalak COVID-19 di Pusat Perubatan Valenzuela, di bandar Valenzuela, Filipina/FOTO REUTERS)

Dengan 3.68 juta kes secara keseluruhan dan lebih daripada 60,000 kematian, negara itu mengalami krisis COVID-19 yang paling teruk di Asia Tenggara, walaupun jangkitan harian baharu menunjukkan penurunan ketara, kini pada purata 207 kes sehari. -REUTERS


Program Seikhlas Kasih Aidilfitri rai pelajar, kakitangan sokongan & petugas keselamatan UniMAP

PAUH, 26 April - Bersempena Syawal yang bakal tiba, seramai 153 pelajar terdiri daripada anak yatim, kakitangan sokongan Pejabat Pembangunan UniMAP dan petugas keselamatan diraikan dalam program Seikhlas Kasih Aidilfitri.Program tanggungjawab sosial Yayasan Universiti Malaysia Perlis itu selari dengan objektif penubuhannya iaitu meningkatkan tahap kesejahteraan kakitangan, pelajar dan komuniti.Pengerusi Lembaga Pengarah Yayasan UniMAP, Datuk Profesor Emeritus Dr Kamarudin Hussin memaklumkan, sebanyak RM10,000 hasil sumbangan pelbagai pihak kepada Yayasan UniMAP disalurkan kepada mereka yang memerlukan terutamanya menjelang Syawal.

(153 pelajar terdiri daripada anak yatim, kakitangan sokongan Pejabat Pembangunan UniMAP dan petugas keselamatan diraikan pada Program Seikhlas Kasih Aidilfitri/UniMAP)

"Usaha murni yang digerakkan Yayasan UniMAP membuktikan keprihatinan dan rasa tanggungjawab bagi meringankan sedikit bebanan perbelanjaan dalam meraikan Aidilfitri.  "Sumbangan yang disalurkan berupa wang tunai untuk setiap penerima," kata Dr Kamarudin dalam program Seikhlas Kasih Aidilfitri di Kampus Universiti Malaysia Perlis, Pauh Putra, di sini. Majlis turut dihadiri Pegawai Eksekutif Kanan Yayasan UniMAP, Mohd Izwan Izhar Haris, Presiden Pegawai Tadbir dan Ikhtisas UniMAP (POTENSI), Muhammad Najib Othman dan Penolong Pendaftar Kanan Unit Kebajikan Pusat Perkhidmatan Pelajar UniMAP, Irhamuddin Mansor..


Garis panduan pengoperasian sekolah 4.0 diumum dalam masa terdekat

PUTRAJAYA, 26 April - Garis Panduan Pengurusan dan Pengoperasian Sekolah 4.0, akan diumumkan selepas pengumuman mengenai kelonggaran prosedur operasi standard (SOP) oleh Kementerian Kesihatan (KKM), kata Menteri Kanan Pendidikan Datuk Dr Radzi Jidin.Jelasnya pengumuman itu akan dibuat selepas meneliti pengumuman Kementerian Kesihatan (KKM) mengenai beberapa kelonggaran SOP COVID-19 pada Rabu ini.

Kementerian Pendidikan (KPM) mahu memastikan Garis Panduan Pengurusan dan Pengoperasian Sekolah 4.0 yang akan diumumkan itu, selaras dengan apa yang diumumkan KKM.

“Selesai sahaja pengumuman KKM, kita selaraskan perkara yang dibincangkan dengan KKM dan akan mengumumkan garis panduan 4.0 dalam masa terdekat,” katanya semasa berucap pada Majlis Ihya Ramadan Bersama Media di sini.Radzi berkata pembukaan sekolah yang bermula sejak Mac lepas, dilakukan dengan niat untuk tidak lagi menutupnya, justeru ia perlu dilaksanakan dengan cermat.“Kita tahu bahawa ramai ingin melihat sektor pendidikan dibuka dengan lebih meluas. Insya-Allah kita sudah buka sedikit demi sedikit cuma kita mengambil pendekatan lebih cermat.“Biar lambat asalkan selamat, sebab bila kita buka nanti insya-Allah kita dapat terus beroperasi dan sekolah tidak perlu ditutup lagi,” katanya.

(Menteri Kanan Pendidikan Datuk Dr Radzi Jidin bersama petugas media)

Pada 17 April lepas, Radzi dilaporkan berkata Garis Panduan Pengurusan dan Pengoperasian Sekolah 4.0, bakal diumumkan bulan ini di mana ia termasuk aktiviti kokurikulum yang sebelum ini hanya dibenarkan di sekolah sahaja, selain penggunaan kantin.Menteri Kesihatan Khairy Jamaluddin dilaporkan berkata kelonggaran beberapa SOP COVID-19 yang bakal diumumkan Rabu ini, bersifat selamat dan cermat bagi memastikan kerajaan tidak mahu tersilap langkah dan mengelak usaha yang dilakukan untuk mengawal wabak COVID-19 selama ini, disia-siakan.


Terengganu; Masih ramai tidak manfaatkan program PeKA B40

KUALA TERENGGANU, 26 April - Golongan B40 yang menerima saringan kesihatan percuma menerusi program Skim Peduli Kesihatan untuk Kumpulan B40 (PeKa B40) di Terengganu masih rendah.  Hanya 9 peratus daripada lebih 236,000 penerima bantuan prihatin rakyat di negeri itu sudah mendapat pemeriksaan kesihatan percuma melalui skim berkenaan.  Ketua Pegawai Eksekutif ProtectHealth Corporation, Dato Dr Anas Alam Faizli berkata, daripada jumlah tersebut, 40 peratus atau 21,729 dikenal pasti mempunyai sekurang-kurangnya satu penyakit tidak berjangkit, antaranya tekanan darah tinggi, diabetis, anxiety, kesihatan mental dan kolesterol.  Sehubungan itu, penerima BPR berusia 40 tahun ke atas digalakkan membuat saringan percuma di 76 klinik swasta yang berdaftar di bawah ProtectHealth Corporation selain klinik kesihatan kerajaan di negeri ini.  "Dalam pada kita beralih ke fasa endemik, ia adalah sangat mustahak untuk kita lindungi mereka yang paling terdedah iaitu 40 tahun dan ke atas ini dan untuk lindungi mereka kita perlulah tahu tahap dan status kesihatan mereka supaya kita dapat jalankan rawatan awal untuk mencegah komplikasi dan kos rawatan untuk pengesenan awal adalah jauh berbeza dengan kos rawatan apabila penyakit ini telah jauh mudarat, " katanya ketika mengadakan lawatan di Klinik Perubatan Hijraa, disini.

(Ketua Pegawai Eksekutif ProtectHealth Corporation, Dato Dr Anas Alam Faizli)

Dr Anas berkata lebih 580,000 daripada 5.9 juta penerima seluruh negara sudah menerima faedah menerusi skim itu.  Terdapat 2,727 klinik swasta dan lebih 900 klinik kesihatan di seluruh negara menyediakan perkhidmatan tersebut secara percuma.


Polis siasat fitnah lindungi jenayah yang tular di Facebook

IPOH, 26 April- Polis akan menjalankan siasatan terperinci mengenai dakwaan pengguna Facebook, yang memuat naik hantaran kononnya pihak polis telah melindungi aktiviti jenayah di beberapa kawasan di daerah Ipoh.Ketua Polis Daerah Ipoh, ACP Yahaya Hassan berkata siasatan terhadap maklumat tersebut dijalankan bagi mengesahkan kesahihan dakwaaan berkenaan.Katanya tular di laman Facebok yang berunsur fitnah terhadap pegawai polis Ibu Pejabat Polis Daerah Ipoh hari ini, mengenai kenyataan yang dikeluarkan oleh pengguna akaun Facebook bernama 'Antidadahrasuah Tamanku’, yang mendedahkan beberapa kawasan dikatakan menjadi tumpuan aktiviti jenayah narkotik dan penjualan mercun iaitu di Pengkalan, Pasir Puteh, Kampung Sri Kinta, Station 18 dan Kampung Cempaka Sari di sini.

(Tular di media sosial pengguna akaun Facebook bernama 'Antidadahrasuah Tamanku’)

“Siasatan awal pihak polis mendapati akaun Facebook tersebut disyaki palsu dan hanya digunakan untuk memuat naik status tersebut.“Polis memandang serius terhadap tohmahan itu dan kes disiasat bawah Seksyen 500 Kanun Keseksaan serta Seksyen 233 Akta Komunikasi dan Multimedia 1998,” katanya dalam satu kenyataan di sini malam ini.Yahaya berkata sehubungan itu orang  awam dinasihati supaya tidak membuat sebarang spekulasi terhadap tohmahan tersebut sehingga menjejaskan siasatan pihak polis.


KBS tidak kompromi mana-mana jurulatih, atlet terlibat jenayah dan dadah

IPOH, 26 April - Kementerian Belia dan Sukan (KBS) tidak akan berkompromi dengan mana-mana jurulatih atau atlet sekiranya didapati terlibat dalam kegiatan jenayah atau menyalahi undang-undang negara.  Menteri Belia dan Sukan, Datuk Seri Ahmad Faizal Azumu menggesa pihak polis segera menjalankan siasatan berhubung seorang jurulatih renang yang ditahan kerana disyaki mendalangi sindiket penyeludupan dan pengedaran syabu, dalam serbuan di Selangor dan Johor pada 22 dan 23 April lepas dan mengambil tindakan tegas terhadap individu yang terlibat.Jelas beliau pihaknya mengecam tindakan atlet atau jurulatih yang terlibat kerana golongan tersebut sepatutnya menjadi contoh kepada masyarakat.  "Kita tidak berkompromi langsung dengan apa-apa tindakan yang menyalahi undang-undang negara malah, kita kecam dan kita nak semua rakyat terutama golongan belia golongan atlet dan mereka yang ada kedudukan yang dekat sepatutnya menjadi contoh kepada rakyat untuk tidak melakukan apa juga perkara yang menyalahi undang-undang negara, "katanya selepas menghadiri majlis berbuka puasa bersama Pasukan Gerakan Am (PGA) Ulu Kinta, di sini.

Beliau berkata tindakan menggantung atau memberhentikan perkhidmatan mereka daripada terus memegang jawatan juga akan dikenakan sekiranya didapati bersalah setelah didakwa di mahkamah.Katanya KBS mengecam individu yang menyalahi undang-undang negara dan menasihatkan golongan belia khususnya para atlet supaya menjadi contoh yang baik kepada masyarakat demi kepentingan rakyat.

(Datuk Seri Ahmad Faizal Azumu pada majlis berbuka puasa bersama Pasukan Gerakan Am (PGA) Ulu Kinta, di sini)

Terdahulu, Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata polis berjaya menahan empat lelaki termasuk seorang jurulatih renang yang disyaki menjadi dalang kepada sindiket penyeludupan dan pengedaran dadah.  Dalam serbuan yang dijalankan di Selangor dan Johor itu, polis berjaya merampas 287 kilogram syabu yang bernilai kira-kira RM10.3 juta. Ayob Khan berkata kesemua mereka yang berumur 25 hingga 29 tahun itu ditahan dalam empat serbuan dengan dua daripadanya ditahan di kediaman masing-masing di Puchong, Selangor manakala dua lagi di sekitar Johor Bahru.


PM seru masjid, surau dan individu 'interaksi' dengan Al-Quran

KUALA LUMPUR, 26 April - Perdana Menteri Datuk Seri Ismail Yaakob menyeru organisasi masjid, surau dan individu meluangkan masa di lokasi masing-masing untuk 'berinteraksi' dengan Al-Quran selama satu jam bermula 12 tengah hari, hari ini.Beliau berkata ini bersempena penganjuran World #QuranHour (WQH) 2022 yang bertemakan 'Dunia Bersujud' dengan memilih surah ke-32 iaitu Al-Sajdah sebagai surah utama."WQH memilih surah Al-Sajdah sebagai surah utama yang mengajak orang ramai untuk menghayati erti sebenar bersujud dengan penuh keyakinan kepada Allah SWT, yang dapat membuang sifat ego atau sombong untuk berjaya di dunia dan akhirat."Surah itu juga menjadi panduan untuk kerangka minda dan penyatuan ummah melalui aspek ekonomi dan pendidikan, sekali gus memberi kekuatan kepada kita dalam menghadapi ujian dengan bersujud kepada Allah SWT," katanya dalam ucapan khas sempena WQH menerusi video yang dimuat naik dalam akaun Facebook WQH.Perdana Menteri berkata walaupun program itu berlangsung selama sejam, beliau berharap WQH mampu menaikkan imej Islam sekali gus memupuk pembudayaan Al-Quran dalam kehidupan daripada segi pembacaan, penghayatan dan amalan.

(Perdana Menteri Datuk Seri Ismail Yaakob berucap sempena WQH menerusi video dalam akaun Facebook WQH)

"Harapan saya surah ini bukan sekadar dibaca tetapi diamalkan dalam kehidupan kita. Semoga usaha baik untuk mendekatkan masyarakat dengan Al-Quran seperti dianjurkan Yayasan Warisan Ummah Ikhlas (WUIF) dan rakan sinergi dapat diteruskan dan dirahmati," katanya.Ismail Sabri turut merakamkan penghargaan, kepada rakan sinergi WUIF, Jabatan Kemajuan Islam Malaysia (Jakim), Pusat Pelancongan Islam, Jabatan Agama Islam Wilayah Persekutuan (JAWI), Sinar Harian, TV AlHijrah, Universiti Islam Antarabangsa Malaysia (UIAM) dan Majlis Permuafakatan Angkatan NGO-NGO Malaysia (MAPAM) di atas penganjuran World #QuranHour 2022.World #QuranHour kembali untuk tahun ketujuh membawakan tema 'Dunia Bersujud' sebagai usaha memperkukuhkan gelombang gerakan 'Baca, Faham dan Amal Al-Quran' dalam kalangan masyarakat.


Kawasan R&R PLUS dibuka 24 jam setiap hari sepanjang musim perayaan

KUALA LUMPUR, 25 April - Kawasan Rehat dan Rawat (R&R) serta Hentian Sebelah di Lebuhraya Utara Selatan (PLUS) akan dibuka 24 jam sepanjang tempoh musim perayaan Aidilfitri kali ini.Ketua Pegawai Operasi PLUS, Datuk Zakaria Ahmad Zabidi memaklumkan pihaknya bersedia untuk menerima lonjakan trafik sepanjang tempoh perayaan tersebut yang dijangka mencecah 2 juta kenderaan.Beliau berkata ratusan gerai makanan dan minuman, surau serta tanda awam telah disediakan untuk keselesaan pengguna.PLUS turut menyediakan tandas tambahan dan lori tangki bagi mengimbangi peningkatan jumlah pelanggan yang singgah di kawasan terbabit.

(Kawasan R&R serta hentian sebelah di Lebuhraya PLUS dibuka 24 jam musim perayaan Aidilfitri)

Bagi menguruskan trafik di kawasan-kawasan rehat tersebut, PLUS juga akan mendapatkan khidmat pasukan RELA.Dalam tempoh itu juga, sebanyak 109 buah stesen minyak beroperasi di sepanjang lebuhraya PLUS untuk memudahkan pelanggan mendapatkan makanan, menggunakan tandas dan surau selain mengisi minyak.Bagaimanapun, sekiranya keadaan didapati terlalu padat dan sesak, kawasan rehat tersebut mungkin terpaksa ditutup sementara dan akan dibuka semula apabila keadaan kembali terkawal.


Rusia umum gencatan senjata di kilang keluli Azovstal, Mariupol

MOSCOW, 25 April - Kementerian Pertahanan Rusia mengumumkan gencatan senjata di sekitar kilang keluli Azovstal bagi membolehkan pemindahan orang awam dari kawasan perindustrian itu yang menjadi kubu terakhir batalion Azov Ukraine di bandar pelabuhan Mariupol."Tentera Rusia dari 14:00 waktu Moscow (1100 GMT) pada 25 April 2022, akan menghentikan secara unilateral semua serangan, mengundurkan unit ke jarak selamat dan memastikan pemindahan orang awam", kata Kementerian Pertahanan dalam satu kenyataan.Menurut kenyataan itu, orang awam akan dibawa ke mana-mana arah yang mereka pilih.

(Kementerian Pertahanan Rusia mengumumkan gencatan senjata di sekitar kilang keluli Azovstal/AFP)

Pihak Ukraine harus menunjukkan kesediaan untuk memulakan pemindahan orang awam dengan menaikkan bendera putih di Azovstal.Menurut kementerian itu, maklumat ini akan disampaikan kepada mereka yang berada di Azovstal "melalui saluran radio" setiap 30 minit.Rusia minggu lalu berkata ia telah menguasai sepenuhnya bandar strategik timur Ukraine itu, kecuali kawasan perindustrian Azovstal yang besar. -AFP


14,306 jemaah haji perlu beri maklum balas segera surat tawaran haji

KUALA LUMPUR, 25 April - Lembaga Tabung Haji (TH) telah mengeluarkan surat tawaran tunai haji kepada 14,306 bakal jemaah haji mulai hari ini. Pengarah Eksekutif Haji TH, Dato’ Sri Syed Saleh Syed Abdul Rahman dalam satu kenyataan mengingatkan agar bakal jemaah haji untuk memberi maklum balas dengan segera, iaitu dalam tempoh tujuh hari bekerja dari tarikh surat berkenaan dikeluarkan.

(TH telah mengeluarkan surat tawaran tunai haji kepada 14,306 bakal jemaah haji mulai hari ini / FOTO Hiasan)

"Bakal jemaah boleh melayari www.thijari.com.my dan memuat naik aplikasi ThiJARI bagi menyemak dan menjawab tawaran."Selain itu, para bakal haji terpilih perlu mendapatkan Buku Rekod Rawatan di mana-mana cawangan Tabung Haji berhampiran bagi membolehkan pemeriksaan kesihatan dilakukan", katanya dalam kenyataan hari ini. Beliau juga memaklumkan bahawa semua bakal jemaah haji diwajibkan lulus pemeriksaan kesihatan bagi memperolehi visa haji sebagaimana yang ditetapkan oleh kerajaan Arab Saudi.  "Bakal haji juga digalakkan mengambil suntikan Imunisasi pilihan iaitu Influenza dan Pneumococal sebelum berlepas untuk membina daya pertahanan badan semasa di Tanah Suci sebagaimana yang disyorkan oleh Kementerian Kesihatan Malaysia.  "Selesai pemeriksaan kesihatan, para bakal haji diminta untuk mengemukakan maklum balas surat tawaran haji, buku rekod rawatan dan pasport antarabangsa ke mana-mana pejabat cawangan TH yang berhampiran", katanya.


London dan Washington mulakan rundingan perdagangan dua hari

(Anne-Marie Trevelyan (kiri), dan Katherine Tai, wakil perdagangan AS, menyambung semula perbincangan mengenai perjanjian perdagangan UK-AS minggu ini/AFP)

LONDON, 25 April - UK memulakan rundingan dua hari dengan Amerika Syarikat, mengharapkan kemajuan untuk mendapatkan perjanjian perdagangan bebas pasca-Brexit yang diidamkan.Setiausaha Perdagangan Antarabangsa, Anne-Marie Trevelyan menjadi tuan rumah kepada rakan sejawatannya dari AS, Katherine Tai di Aberdeen, timur laut Scotland, dan London.

(Katherine Tai (kiri) bersama Setiausaha Negara United Kingdom Anne-Marie Trevelyan membincangkan urusan Perdagangan Antarabangsa(kanan)/AFP)

Mereka sebelum ini bertemu di Baltimore pada akhir Mac, dan mengumumkan perjanjian untuk menamatkan tarif ke terhadap import keluli dan aluminium yang dikenakan oleh bekas presiden AS, Donald Trump.Semalam, Trevelyan tidak menyebut tentang perjanjian perdagangan bebas dalam komen sebelum rundingan.Sebaliknya memanggil mesyuarat itu sebagai "dialog transatlantik kedua" yang akan menumpukan pada "kawasan keutamaan yang dipersetujui", termasuk sektor digital dan inovasi, perdagangan mampan, menyokong perniagaan kecil dan sederhana, dan daya tahan rantaian bekalan."Dialog ini memberi kami platform untuk meneroka cara perdagangan digital yang lebih moden," kata Trevelyan."Ia akan mengenal pasti dan menyelesaikan halangan untuk berdagang, menjadikannya lebih murah dan lebih mudah untuk perniagaan di Scotland dan di seluruh UK menjalankan perniagaan dengan rakan AS kami."UK meninggalkan Kesatuan Eropah sepenuhnya pada Januari 2021, dan telah mencari tawaran di seluruh dunia untuk meningkatkan perdagangan antarabangsa.Perjanjian dengan Washington dilihat sebagai keutamaan, namun pentadbiran Presiden Joe Biden lebih suam berbanding Trump. -AFP


MAINJ agih kutipan zakat lebih RM300 juta

ISKANDAR PUTERI, 25 April- Majlis Agama Islam Negeri Johor (MAINJ) mengagihkan zakat berjumlah RM319.1 juta sepanjang tahun lalu. MAIJ telah menerima lebih RM12 juta zakat perniagaan dan RM39.1 juta daripada anak-anak syarikat negeri dan agensi kerajaan .Exco Hal Ehwal Agama Islam Johor, Mohd Fared Mohd Khalid berkata, menerusi kutipan itu, RM14.2 juta sudah diagihkan kepada 85,730 penerima fakir miskin, bagi sambutan Aidilfitri tahun ini.  Manakala RM14 juta pula, diperuntukkan kepada beberapa institusi bagi menjaga kemaslahatan dan keperluan asas umat Islam.  "Selain itu, RM3.4 juta diperuntukkan bagi sumbangan pendidikan negeri, RM3.8 juta bagi menghargai jasa aktivis dan pertubuhan sukarelawan serta RM1.75 juta ringgit bagi pusat kesihatan dan perubatan.  "MAINJ turut memperuntukkan RM560,000 bagi membantu rumah - rumah kebajikan dalam negeri," katanya.

(Mohd Fared Mohd Khalid (kanan) dan  Tunku Ismail Sultan Ibrahim (tengah) pada Majlis Pembayaran Zakat dan Kurniaan Bantuan Zakat MAINJ di Iskandar Puteri)

Mohd Fared berkata demikian semasa berucap pada Majlis Pembayaran Zakat dan Kurniaan Bantuan Zakat MAINJ di Iskandar Puteri.  Hadir sama, Tunku Mahkota Johor, Tunku Ismail Sultan Ibrahim.


Kerajaan akan perhalusi cadangan dalam memperkasa DDI

PUTRAJAYA, 25 April - Kerajaan akan memperhalusi cadangan yang dikemukakan oleh Dewan Perniagaan dan Perindustrian Kebangsaan Malaysia (NCCIM) khususnya dalam memperkasakan pelaburan langsung domestik (DDI), elemen terpenting dalam pemulihan ekonomi.Perdana Menteri, Datuk Seri Ismail Sabri Yaakob berkata DDI dan pemerkasaan pusat sehenti (One Stop Centre - OSC) Pihak Berkuasa Tempatan (PBT) dibincangkan dalam mesyuarat Majlis Tindakan Ekonomi (EAC) Bil. 3 bagi tahun ini.“Negara yang kini dalam fasa “Peralihan ke Endemik” dan DDI adalah elemen terpenting dalam pemulihan ekonomi. “Sehubungan itu, Unit Perancang Ekonomi (EPU), Jabatan Perdana Menteri, Kementerian Kewangan (MOF) serta Kementerian Perdagangan Antarabangsa dan Industri (MITI) akan memperhalusi cadangan yang dikemukakan oleh NCCIM itu,” katanya menerusi kenyataan hari ini.Beliau berkata antara cadangan tersebut termasuklah melaksana kajian berkaitan inisiatif bagi mengurangkan 50 peratus kekangan birokrasi; melakukan penyatuan dan penyelarasan insentif pelaburan; merekayasa proses pengurusan buruh asing serta menyediakan pelan tindakan untuk mengembang rangkaian ‘perusahaan kecil dan sederhana dengan pelaburan langsung asing’ (PKS-FDI).Bagi melonjakkan potensi DDI, kerajaan akan terus komited memperbaiki kualiti perkhidmatan PBT khususnya memperkasakan pelaksanaan OSC 3.0 kepada OSC 3.0 Plus agar sentiasa efisien, cepat dan telus.

(Datuk Seri Ismail Sabri bersama ahli Majlis Tindakan Ekonomi /FOTO Pejabat PM)

"OSC 3.0 Plus adalah prosedur lengkap dan seragam berdasarkan undangundang semasa bagi mengawalselia dan memudahcara proses pemajuan di kawasan PBT sehingga bangunan layak diduduki menggunakan aplikasi digital sepenuhnya di semua 98 PBT di Semenanjung Malaysia."Penambahbaikan tersebut melalui pengenalan Sistem OSC 3.0 Plus Online dengan penekanan kepada aspek ‘teach in’, pengurusan aduan dan sesi libat urus pemegang taruh termasuk membangun mekanisme pusat sehentipelesenan secara digital", katanya.Beliau berkata proses pemulihan ekonomi negara kini berada pada momentum terbaik. "Kerajaan komited untuk memastikan DDI terus dirangsang dengan mengambil pendekatan mempermudahkan urusan para pemain industri. Kerajaan sentiasa mendengar cadangan daripada semua pihak untuk kesejahteraan Keluarga Malaysia", katanya.


Tahanan Rohingya larikan diri, baki 61 masih diburu polis

ALOR SETAR, 25 April- Seramai 61 tahanan etnik Rohingya yang lolos dari Depot Tahanan Imigresen Sungai Bakap dekat Bandar Baharu pada 20 April lepas masih lagi belum ditemukan setakat pukul 3 petang tadi.Ketua Polis Kedah, Wan Hassan Wan Ahmad berkata, mereka terdiri daripada 51 lelaki dewasa, enam wanita dewasa, tiga kanak-kanak perempuan dan seorang kanak-kanak lelaki.“Jumlah tahanan yang berada di depot pula adalah lapan orang iaitu tujuh lelaki dewasa dan seorang kanak-kanak perempuan."Proses dokumentasi sedang dijalankan sebelum memindahkan mereka ke depot lain," katanya dalam kenyataan hari ini.Secara keseluruhan seramai 467 tahanan berjaya ditahan semula iaitu 243 lelaki; 91 wanita; 68 kanak-kanak lelaki; dan 65 kanak-kanak perempuan.Operasi mengesan baki tahanan lain masih berjalan.Dalam kejadian awal pagi 20 April lalu, seramai 528 warga asing terdiri daripada etnik Rohingya merusuh dan melarikan diri daripada depot tahanan tersebut kira-kira 4.30 pagi.Bagaimanapun enam daripada mereka termasuk dua kanak-kanak maut dirempuh kereta ketika cubaan melarikan diri di KM165 Lebuhraya Utara Selatan berhampiran Jawi, Pulau Pinang.


Beberapa kawasan di Kuala Lumpur dilanda banjir

KUALA LUMPUR, 25 April - Beberapa kawasan di sekitar Kuala Lumpur dinaiki air akibat hujan lebat yang berlaku kira-kira pukul 3 petang tadi.Keadaan tersebut telah menyebabkan trafik di lokasi tersebut sesak teruk.

Menurut kenyataan Dewan Bandaraya Kuala Lumpur (DBKL) di Facebooknya, antara kawasan terlibat adalah Jalan Kuching, Jalan Tuanku Abdul Halim, Jalan Semantan, Jalan Segambut dan Jalan Kinabalu.

Turut terjejas, Jalan Changkat Thambi Dollah, Lebuhraya Sultan Iskandar, Jalan Travers, Bulatan Dato Onn dan Jalan Melaka.Penguatkuasa DBKL turun ke lokasi terlibat, bagi melancarkan lalu lintas.Pengguna jalan raya dinasihatkan sentiasa berhati-hati dan patuh kepada arahan pihak berkuasa.


MAS beri 35 peratus diskaun tambang pelajar musim raya

(MAS berkata promosi tersebut sah bagi perjalanan sehingga 30 Jun, 2022/FOTO BERNAMA)

KUALA LUMPUR, 25 April- Malaysia Airlines Bhd menawarkan diskaun sehingga 35 peratus kepada pelajar yang layak untuk pulang ke kampung bersempena sambutan Hari Raya melalui program perjalanan MHexplorer.

Dalam kenyataan hari ini, syarikat penerbangan itu berkata promosi tersebut sah bagi perjalanan sehingga 30 Jun, 2022.“Untuk menikmati tawaran masa terhad ini, pelajar perlu mendaftar sebagai ahli MHexplorer dan menikmati tambahan diskaun lima peratus secara serta-merta daripada diskaun sedia ada (sehingga 30 peratus) bagi tambang penerbangan untuk perjalanan sehingga 30 Jun,” katanya.Menurut kenyataan itu, melalui MHexplorer, pelajar berusia antara 18 dan 26 tahun akan menikmati pelbagai manfaat perjalanan bagi tempoh sepanjang tahun.

(Pelajar perlu mendaftar sebagai ahli MHexplorer untuk menikmati tawaran masa terhad ini/FOTO BERNAMA)

Antara ganjaran yang ditawarkan termasuk diskaun sehingga 30 peratus untuk penerbangan Malaysia Airlines dan Firefly, elaun bagasi tambahan sebanyak 10 kilogram (kg), satu perubahan tarikh perjalanan secara percuma dan diskaun 20 peratus bagi kargo udara Firefly serta diskaun “keluarga dan rakan-rakan.”Sementara itu, cabang operasi pelancongan syarikat penerbangan itu, MHholidays turut menawarkan diskaun sehingga 20 peratus untuk penerbangan dan pakej hotel, bermula daripada RM359 bagi penginapan selama tiga hari dua malam untuk destinasi domestik yang boleh ditempah mulai esok.Tawaran itu sah sehingga 10 Mei, 2022.“Pelanggan MHholidays antaranya boleh menikmati nilai hebat seperti elaun bagasi sebanyak 35 kg, makanan percuma dalam pesawat dan pilihan tempat duduk percuma,” menurut kenyataan itu.- BERNAMA


Kelonggaran SOP diumum Rabu ini bersifat selamat, cermat

BANGI, 25 April - Penelitian kelonggaran Prosedur Operasi Standard (SOP) yang bakal diumumkan Rabu ini akan dilaksanakan secara berhati-hati.Ia perlu bersifat selamat dan cermat, dengan mengambil kira penurunan kes COVID-19 ketika ini.Menteri Kesihatan, Khairy Jamaluddin berkata cadangan kelonggaran SOP itu akan dibentang kepada jemaah menteri dalam mesyuarat kabinet, pada hari sama.

(Menteri Kesihatan Khairy Jamaluddin berucap pada Majlis Pelancaran Generasi Penamat Anti Rokok 18, di sini, hari ini)

"Pihak Kementerian Kesihatan Kesihatan (KKM) telah berbincang panjang lebar tentang perkara ini sebab kita tidak mahu tersilap langkah.

"Kita sudah uruskan dengan baik dan kes semakin menurun, hospital kita tidak tertekan. Kelonggaran yang kita beri pada SOP ini adalah bersifat selamat dan cermat", katanya.Mengenai ibadah haji pula, Khairy berkata Kementerian Kesihatan akan mengeluarkan protokol baharu susulan syarat yang dikenakan kerajaan Arab Saudi terhadap jemaah haji tahun ini. Kementerian Kesihatan juga akan memastikan petugas kesihatan yang cukup untuk membantu para jemaah Malaysia di Tanah Suci Mekah.Garis panduan persiapan akan disediakan dalam masa terdekat.Beliau ditemui dalam sidang media selepas Majlis Pelancaran Generasi Penamat Anti Rokok 18 (Gegar-18), di Sekolah Menengah Kebangsaan Bandar Seri Putra, di sini, hari ini.


Tol percuma, diskaun di 30 lebuh raya Aidilfitri ini

(Tawaran diskaun tol antara 30 peratus dan 50 peratus pula akan diberikan kepada lebuh raya-lebuh raya lain pada tarikh dan masa yang sama kepada semua kelas kenderaan/FOTO FAIL)

KUALA LUMPUR, 25 April- Tol percuma dan diskaun akan diberikan kepada Keluarga Malaysia yang pulang berhari raya bermula pada pukul 12 tengah malam 30 April 2022 (Sabtu) sehingga pukul 11.59 malam pada 1 Mei 2022 (Ahad) kepada semua kelas kenderaan.Perdana Menteri, Datuk Seri Ismail Sabri Yaakob menerusi kenyataan mengumumkan, langkah itu dilakukan selepas sesi rundingan bersama 30 syarikat konsesi lebuh raya. “Secara keseluruhan, tol percuma dan diskaun ini melibatkan 30 lebuh raya di seluruh negara dengan jumlah diskaun dinikmati oleh pengguna sebanyak RM77.11 juta. Jumlah manfaat ini akan ditanggung bersama oleh Kerajaan dan syarikat-syarikat konsesi.“Pemberian tol percuma melibatkan lebuh raya milik Kumpulan PLUS Malaysia Berhad (PLUS) yang menghubungkan jaringan lebuh raya utara – selatan dan Anih Berhad (ANIH) yang menghubungkan lebuh raya pantai timur (LPT),” katanya.“Tidak seperti tahun-tahun sebelum ini, pemberian tol percuma di Lebuh Raya Utara–Selatan dan LPT turut akan diberikan laluan pulang semula ke kediaman masing-masing bermula pukul 12 tengah malam pada 7 Mei (Sabtu) hingga pukul 11.59 malam pada 8 Mei depan (Ahad) kepada semua kelas kenderaan.“Tawaran diskaun tol antara 30 peratus dan 50 peratus pula akan diberikan kepada lebuh raya-lebuh raya lain pada tarikh dan masa yang sama kepada semua kelas kenderaan,” jelas beliau.Tambah beliau, pemberian tol percuma dan diskaun sempena perayaan Aidilfitri itu diharap akan memeriahkan lagi sambutan bersama-sama orang tersayang.“Keputusan kerajaan ini juga mengambil kira impak pandemik kepada sumber pendapatan sebahagian besar Keluarga Malaysia sebelum ini dan bagi mengurangkan bebanan pengguna lebuh raya terutamanya golongan berpendapatan rendah,” katanya."Saya berharap kita sebagai Keluarga Malaysia dapat bertoleransi dan sentiasa bersabar dengan kehadiran jutaan kenderaan di lebuh raya sepanjang musim perayaan yang bakal tiba ini.

"Pandulah dengan cermat dan sentiasa berhati-hati di jalan raya," katanya.

(Perdana Menteri, Datuk Seri Ismail Sabri Yaakob berkata, menerusi kenyataan mengumumkan langkah pemberian percuma dilakukan selepas sesi rundingan bersama 30 syarikat konsesi lebuh raya/FOTO FAIL)

Senarai lebuh raya yang menawarkan tol percuma:1. Lebuhraya Utara Selatan (Plus)2. Lebuhraya Utara Selatan Hubungan Tengah(ELITE)3. Lebuhraya Seremban - Port Dickson (SPDH)4. Lebuhraya Butterworth – Kulim (BKE)5. Laluan Kedua Malaysia Singapura (LINKEDUA)6. Jambatan Pulau Pinang (JPP)7. Lebuhraya Pantai Timur (LPT) 18. Lebuhraya Pantai Timur (LPT) 29. Lebuhraya KL - Karak (KLK)Senarai lebuh raya yang menawarkan diskaun 50 peratus:10. Lebuhraya Shah Alam (KESAS)11. Lebuhraya Damansara - Puchong (LDP)12. Lebuhraya Cheras – Kajang (GRANDSAGA)13. Lebuhraya Sungai Besi (BESRAYA)14. Lebuhraya Baru Pantai (NPE)15. Lebuhraya Bertingkat Ampang - KL (AKLEH)16. Lebuhraya KL-Putrajaya (MEX)17. Lebuhraya Duta - Ulu Kelang (DUKE)


Peguam Negara teliti RUU larangan merokok generasi muda- Khairy

(Majlis Pelancaran Generasi Penamat Anti Rokok 18 (Gegar-18), di Sekolah Menengah Kebangsaan Bandar Seri Putra, Putrajaya)

BANGI, 25 April- Draf akhir Rang Undang-Undang (RUU) larangan merokok dan milikan produk merokok termasuk rokok elektronik (vape) sedang diteliti Jabatan Peguam Negara.Menteri Kesihatan Khairy Jamaluddin berkata, RUU berkenaan dirangka khusus untuk dilaksanakan terhadap generasi muda yang lahir selepas 2005 Khairy berkata, RUU berkenaan sudah selesai diperincikan dan kini berada di peringkat akhir sebelum dibawa ke Parlimen pada Julai ini."Ia adalah usaha Kementerian Kesihatan Malaysia (KKM) untuk memastikan golongan yang lahir selepas 2005 tidak kenal dan tidak terbabit dengan sebaran produk tembakau dan vape."KKM sudah bertemu dengan pelbagai pihak termasuk badan bukan kerajaan (NGO), agensi kerajaan dan industri tembakau untuk mendapatkan maklum balas.

(Khairy (kanan) pada Majlis Pelancaran Generasi Penamat Anti Rokok 18 (Gegar-18),bersama  Menteri Kanan (Pendidikan), Radzi Jidin (kiri) menunjukkan tanda silang tangan membawa simbolik"tidak" kepada rokok)

"Penelitian mengenai hasil pertemuan itu diperincikan bagi membolehkan RUU yang dibentangkan Julai nanti mendapat sokongan Ahli Parlimen."Draf akhir RUU itu sudah siap dan kini dihantar ke Jabatan Peguam Negara untuk penelitian sebelum dibentangkan di Parlimen, Julai ini," katanya,Beliau berkata demikian dalam sidang media selepas Majlis Pelancaran Generasi Penamat Anti Rokok 18 (Gegar-18), di Sekolah Menengah Kebangsaan Bandar Seri Putra, di sini, hari ini yang turut dihadiri, Menteri Kanan (Pendidikan), Datuk Dr Radzi Jidin."Impak RUU itu nanti membolehkan kerajaan memastikan generasi yang lahir selepas 2005 bebas daripada rokok, bukan sahaja baik untuk kesihatan malah buat ekonomi dan produktiviti negara," katanya.Sementara itu, Radzi berkata, Kementerian Pendidikan Malaysia (KPM) sentiasa menyokong usaha yang dilakukan KKM untuk memastikan generasi muda bebas rokok."Peranan KPM sangat penting dalam memastikan program ini dapat dilaksanakan di sekolah dan intervensi kepada murid yang memerlukan bantuan lanjut akan dijalankan oleh semua guru kaunselor.Katanya, KPM juga akan bekerjasama dengan pelbagai pihak lain termasuk Persatuan Ibu Bapa dan Guru (PIBG), badan profesional, NGI dan agensi lain yang terbabit dalam memastikan kejayaan Program Gegar-18.


Peningkatan ketara jenayah komersial di Terengganu, kerugian cecah RM9.24 juta

KUALA TERENGGANU, 25 April- Jumlah kerugian melibatkan kes jenayah komersial di Terengganu bagi tempoh empat bulan pertama tahun ini menunjukkan peningkatan yang sangat ketara.Ketua Polis Terengganu Datuk Rohaimi Md Isa berkata, 425 kes direkodkan bagi tempoh tersebut dengan kerugian mencecah RM9.24 juta.Jelas beliau, penyumbang utama peningkatan tersebut adalah kes membabitkan penipuan dalam talian."Dalam tempoh sama tahun lepas kerugian direkodkan adalah lebih RM500,000, tapi bagi tahun ini sudah mencecah hampir RM4.5 juta. Kita dah cukup bagi pendedahan tentang 'Macau scam' dan 'love scam' ini tapi masih ramai yang terjebak dan ia banyak melibatkan pesara, kakitangan awam dan golongan profesional, ada pesara guru yang kerugian sehingga RM736,000 dan ada pesara kena tipu RM532,000," katanya dalam sidang media di sini.

(Datuk Rohaimi dalam sidang media di IPK Terengganu)

Sehubungan itu, beliau menyarankan agar orang ramai 'berkawan' dengan polis dan merujuk kepada pihak berkuasa jika mendapat panggilan yang mencurigakan bagi mengelakkan daripada ditipu.


Konsortium koperasi, usaha ANGKASA tingkatkan ekonomi golongan OKU

KUALA TERENGGANU, 25 April - Angkatan Koperasi Kebangsaan Malaysia Berhad (ANGKASA) bakal menubuhkan sebuah konsortium bagi menyelaras koperasi melibatkan ahlinya yang terdiri daripada kalangan Orang Kurang Upaya (OKU).Presiden ANGKASA, Datuk Seri Dr. Abdul Fattah Abdullah berkata konsortium itu yang melibatkan semua kategori dibentuk bagi membantu golongan OKU meningkatkan ekonomi mereka menerusi sektor perniagaan berimpak tinggi.

(Datuk Seri Dr. Abdul Fattah Abdullah)

Sehubungan itu 450,000 OKU berdaftar di seluruh negara digalakkan supaya sama-sama terlibat menubuhkan koperasi baharu di kawasan masing-masing.  Pada tahun ini, pihaknya menyasarkan lima koperasi melibatkan golongan OKU dapat diwujudkan.:  "Mereka kena tubuh koperasi. ANGKASA hanya boleh membantu OKU menerusi koperasi. Kita tidak boleh bantu individu, kita akan membantu mereka menerusi koperasi. Itu sebab kita cadangkan OKU yang ada ini, yang belum ada koperasi, tubuhkan koperasi. Supaya ANGKASA khususnya, dengan rakan strategik yang lain termasuk SKM dan Kementerian Pembangunan saya percaya boleh membantu mereka," kata beliau.Menurutnya negeri Terengganu yang mempunyai tiga buah koperasi melibatkan golongan OKU bawah ANGKASA adalah antara badan pengurusan teraktif di negara ini dalam membantu kebajikan ahlinya.


Tiga individu ditahan disyaki terlibat pemerasan guna panggilan video lucah

KUALA TERENGGANU, 25 April- Polis Terengganu menahan tiga suspek yang disyaki terlibat dengan beberapa kes pemerasan menggunakan panggilan video (VC) lucah di negeri itu.Ketua Polis Negeri, Datuk Rohaimi Md Isa berkata, tangkapan menerusi Op Cantas VC itu membabitkan sepasang suami isteri berusia 27 dan 23 tahun di Sungai Petani, Kedah.Tangkapan tersebut membawa kepada penahanan seorang lagi suspek lelaki berusia 39 tahun di Baling, Kedah pada Sabtu lalu."Siasatan awal mendapati ketiga-tiga suspek mengaku terlibat dalam kes pemerasan video lucah dengan menggunakan beberapa akaun bank bagi tujuan transaksi wang oleh mangsa. Modus operandi suspek adalah berkenalan dengan mangsa melalui aplikasi seperti Mi Chat dan mengajak mangsa membuat VC lucah dan sebaik panggilan ditamatkan, suspek terus mengugut mangsa dan menunjukkan video yang telah dirakam semasa VC," katanya pada sidang media di sini.

(Datuk Rohaimi menunjukkan gambar suspek terlibat kes pemerasan menggunakan VC lucah)

Beliau berkata di Terengganu, pihaknya menerima tiga laporan mangsa terbabit dan setiap mereka dikatakan diugut untuk melakukan beberapa transaksi wang tunai ke akaun bank suspek bagi memastikan video lucah mereka tidak disebarkan di laman sosial. "Jumlah transaksi tidak sama, ada yang sekali masukkan hanya RM30, esoknya suspek minta lagi dan ada yang sudah lakukan transaksi hingga RM2,000," katanya yang memaklumkan semua mangsa adalah lelaki termasuk ada yang bekerja dalam sektor awam.Rohaimi berkata sindiket pemerasan itu dipercayai mula beroperasi tahun ini dan semua laporan yang diterima di negeri itu melibatkan kejadian sepanjang April sahaja.Beliau percaya masih ramai mangsa terlibat enggan membuat laporan kerana ia melibatkan maruah pengadu.


Perangi habis-habisan rokok seludup-Khairy

(Khairy pada sidang media selepas Majlis Pelancaran Generasi Penamat Anti Rokok 18 (Gegar-18), di Sekolah Menengah Kebangsaan Bandar Seri Putra)

BANGI, 25 April- Kerajaan komited dalam memerangi habis-habisan pasaran gelap dan rokok seludup secara menyeluruh dalam negara. Menurut Menteri Kesihatan, Khairy Jamaluddin usaha itu akan dilakukan bersama Kastam Diraja Malaysia (JKDM) dan Polis Diraja Malaysia (PDRM) serta agensi berkaitan bagi pelaksanaannya.Katanya, kira-kira 60 peratus pasaran rokok di Malaysia membabitkan rokok seludup dan jumlah itu memberi impak besar kepada usaha kerajaan menjadikan Malaysia bebas rokok.Beliau berkata, kejayaan Rang Undang-Undang Larangan Tembakau dan Merokok tidak bermakna jika rokok seludup masih berleluasa di pasaran gelap."KKM akan bertemu dengan JKDM dan PDRM serta agensi berkaitan untuk membincangkan usaha ini.

(Kerajaan komited dalam memerangi habis-habisan pasaran gelap dan rokok seludup/FOTO HIASAN)

Beliau bercakap demikian dalam sidang media selepas Majlis Pelancaran Generasi Penamat Anti Rokok 18 (Gegar-18), di Sekolah Menengah Kebangsaan Bandar Seri Putra, di sini, hari ini.Turut hadir pada sidang meida berkenaan,  Menteri Kanan Pendidikan Datuk Dr Radzi Jidin.Dalam pada itu, katanya tiada pengiklanan bagi apa jua produk merokok termasuk Rokok elektronik (Vape), merupakan antara kawalan yang akan dikuatkuasakan.


Polis Kelantan tubuh Pasukan Pemantau sempena perayaan Aidilfitri

TUMPAT, 25 April - Polis Kelantan menubuhkan Pasukan Pemantau di semua Ibu Pejabat Polis Daerah (IPD) bagi menangani kesesakan ekoran peningkatan kemasukan bilangan kenderaan.Menurut Ketua Polis Kelantan, Datuk Shafien Mamat, pihaknya menjangka kesesakan akan tertumpu di daerah Kota Bharu memandangkan terdapat pusat membeli belah.Pasukan pemantau yang ditubuhkan itu akan segera bertindak sekiranya didapati berlaku kesesakan teruk di lokasi malah keanggotaannya akan ditambah mengikut keadaan semasa.Selain itu lokasi sempadan negeri iaitu di Gua Musang, Pasir Puteh dan Jeli juga mula menerima peningkatan pengguna jalan raya.

"Jadi semua Ketua Polis Daerah (OCPD) telah diarah untuk bersiap sedia dengan kekuatan yang ada diperingkat masing-masing, dan kita jangkakan juga daerah-daerah yang bersempadan seperti di Gua Musang, Pasir Puteh dan Jeli turut menerima jumlah kenderaan dan jumlah pengguna-pengguna jalan raya yang mungkin meningkat dalam beberapa hari lagi," kata Shafien di sini. Menurutnya lebih 200 unit kenderaan pelbagai guna (MPV) yang dimiliki kontinjen Kelantan akan digunakan semaksima mungkin selain penugasan daripada Unit Rondaan Bermotosikal (URB) dan pencegahan jenayah.Terdahulu beliau hadir dalam majlis Jom Sahur bersama petugas barisan hadapan di Stesen Petron Pasir Pekan awal pagi tadi.


'Allahyarham Tan Sri Ali Hamsa merupakan guru dalam perkhidmatan awam' - KSN

PUTRAJAYA, 25 April - Ketua Setiausaha Negara (KSN), Tan Sri Mohd Zuki Ali menyifatkan pemergian Allahyarham Tan Sri Ali Hamsa merupakan satu kehilangan besar buat negara. Ujarnya allahyarham banyak menabur jasa dan menyumbang khidmat bakti kepada negara sepanjang berkhidmat diperkhidmatan awam. "Tan Sri seorang yang bekerja kuatlah kerja dari hati dan saya dapat rasakan pengalaman berkhidmat secara terus dengan beliau, dan saya rasakan memang kita kehilangan besarlah kehilangan yang amat besar diatas pemergian allahyarham," katanya ketika menziarahi kediaman Allahyarham Ali di sini. Mohd Zuki turut menyatakan bahawa allahyarham sebagai gurunya dalam perkhidmatan awam.

(Mohd Zuki ditemui pemberita di kediaman Allahyarham Tan Sri Ali Hamsa)

"Tan Sri (Ali) adalah cikgu, banyak ilmu yang dicurahkan kepada kami dan insyaallah memang segala jasa Tan Sri tidak dapat dilupakan," kata beliau lagi.Allahyarham Tan Sri Ali Hamsa yang berkhidmat sebagai KSN selama enam tahun dari tahun 2012 meninggal dunia di Hospital Dublin, Ireland pada 21 April lepas.Penerbangan yang membawa jenazah Ali tiba di Lapangan Terbang Antarabangsa Kuala Lumpur pada kira-kira pukul 6.30 pagi dan jenazah dibawa ke rumahnya kira-kira pukul8.26 pagi.


Asrama SAMT Klang terbakar semasa pelajar solat tarawih

(Orang ramai luar bangunan asrama SAMT Sultan Hisamuddin di Taman Bijaya semasa kebakaran/FOTO IHSAN BOMBA)

KLANG, 25 April- Seramai 43 pelajar Sekolah Agama Menengah Tinggi (SAMT) Sultan Hisamuddin di Taman Bijaya, terselamat dan bernasib baik kerana tidak berada di asrama masing-masing ketika kejadian kebakaran berlaku di tingkat tiga bangunan itu.Difahamkan, ketika kebakaran memusnahkan asrama lelaki kira-kira jam 9.30 malam itu, semua pelajar terbabit sedang menunaikan solat tarawih di surau.Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan mengenai kebakaran itu pukul 9.40 malam.Susulan itu, katanya, sepasukan pegawai dan anggota dari Balai Bomba dan Penyelamat (BBP) Kota Raja, Pelabuhan Klang, Kapar, Kota Anggerik, Shah Alam serta Subang dikejarkan ke lokasi."Setibanya di lokasi, kebakaran dikesan membabitkan tingkat tiga asrama lelaki di sekolah berkenaan."Anggota bersama beberapa jentera kemudian segera memadamkan api yang memusnahkan 70 peratus asrama itu," katanya dalam satu kenyataan.

(Kebakaran memusnahkan tingkat tiga bangunan asrama SAMT Sultan Hisamuddin di Jalan Sungai Bertih, Klang, malam tadi/FOTO IHSAN BOMBA)

Norazam berkata, hanya tingkat tiga bangunan asrama terbabit terbakar yang mana ia menempatkan 43 pelajar dan ketika kebakaran, mereka semua tiada di bilik kerana sedang solat tarawih.Katanya, kebakaran berjaya dikawal pukul 10.09 malam."Sementara punca sebenar kejadian dan anggaran kerugian masih dalam siasatan," katanya.


PM beri penghormatan terakhir kepada Ali Hamsa

(Ismail Sabri di kediaman bekas Ketua Setiausaha Negara di Presint 10 Putrajaya, pagi ini)

PUTRAJAYA, 26 April- Perdana Menteri Datuk Seri Ismail Sabri Yaakob hari ini memberi penghormatan terakhir kepada Allahyarham Tan Sri Dr Ali Hamsa di kediaman bekas Ketua Setiausaha Negara itu di Presint 10 di sini.Kehadiran beliau pada pukul 9.40 pagi disambut balu allahyarham, Puan Seri Rohani Abdullah dan Ketua Setiausaha Negara, Tan Sri Mohd Zuki Ali.Sejurus tiba, beliau bertemu dengan ahli keluarga allahyarham untuk bertanya khabar, sebelum meninggalkan kediaman tersebut pada kira-kira 10.06 pagi.Turut menziarahi jenazah, antaranya ialah Ketua Setiausaha Negara Tan Sri Mohd Zuki Ali dan Ketua Pengarah Pusat Governans, Integriti dan Anti-Rasuah Nasional Datuk Seri Mohd Sallehhuddin Hassan.Ali, 66, yang berkhidmat sebagai KSN ke-13 selama enam tahun dari 2012, meninggal dunia di Hospital Dublin, Ireland pada 21 April lepas.

(Ismail Sabri tiba di rumah Ali kira-kira 9.40 pagi dan bertemu dengan ahli keluarga Allahyarham untuk bertanya khabar)

Penerbangan yang membawa jenazah tiba di Lapangan Terbang Antarabangsa Kuala Lumpur pada kira-kira pukul 6.30 pagi dan jenazah dibawa ke rumah kira-kira pukul 8.26 pagi.Jenazah dibawa ke Masjid Tuanku Mizan Zainal Abidin di Presint 3 di sini untuk penghormatan terakhir di Dewan Sheikh Daud Al-Fathoni dari pukul 11 pagi hingga 1 tengah hari, sebelum dikebumikan di Tanah Perkuburan Islam Presint 20.


Hospital Tuanku Fauziah memerlukan 700 pek darah setiap bulan

KANGAR, 25 April - Hospital Tuanku Fauziah (HTF) di Perlis menggalakkan orang ramai agar terus menderma darah bagi menampung keperluan semasa terutamanya ketika musim perayaan Aidilfitri minggu depan.Ketika ini, jumlah penderma darah dilaporkan berkurangan bagi tempoh Januari hingga 23 April. Menurut Pakar Perubatan Transfusi, Jabatan Patologi HTF, Dr Wan Noorfalah Wan Yahaya jumlah kutipan darah bagi tempoh tersebut berkurangan kepada 2,863 pek berbanding 2,940 pek darah bagi tempoh sama tahun lalu.Ketika ini darah jenis O amat diperlukan sebagai persediaan menghadapi kes kecemasan.

(Dr Wan Noorfalah ditemui media di HTF)

"Sebagaimana kita maklum, setiap kali bulan puasa kita akan dapati akan ada penurunan dari segi kutipan darah dalam 20 peratus berbanding pada waktu biasa. Apabila musim perayaan dimana ada pergerakan yang banyaklah. Jadi penderma kurang sedikitlah untuk menderma darah. Kita sangat mengalu-alukan dan berbesar hati mana-mana penganjur untuk menganjurkan kempen bersama-sama dengan kita," kata Dr Wan Noorfalah di sini.Secara purata HTF memerlukan 700 pek darah setiap bulan bagi rawatan kecemasan, kes kemalangan, talasemia dan leukimia.


Kemasukan pelancong ke Melaka dijangka terus meningkat

SUNGAI RAMBAI, 25 April - Melaka bersedia menerima kemasukan pelancong serta kepulangan anak rantau selepas dua tahun tidak dapat meraikan Aidilftri di kampung halaman, ekoran pelaksanaan Perintah Kawalan Pergerakan (PKP).Ketua Menteri, Datuk Seri Sulaiman Md Ali berkata kerajaan negeri meminta semua pemain industri pelancongan dan Pihak Berkuasa Tempatan (PBT) untuk bersedia dengan peningkatan kemasukan orang ramai ke negeri itu.  Beliau mahu semua pihak tidak mengambil mudah dan perlu patuh terhadap Prosedur Operasi Standard (SOP) yang ditetapkan.

(Sulaiman bercakap kepada pemberita selepasMajlis Perasmian Penutup Festival Kuih Tradisional Melaka dan pelita Raya Aidilfitri Melaka)

"Memang kita telah pun bersedia dan semua pihak PBT diminta dan pengusaha industri pelancongan seperti homestay dan hotel untuk bersiap sedia menerima pelancong. Saya turut memaklumkan perlu ada kerjasama dua pihak diantara pihak pengusaha dan pelancong untuk ikut SOP yang ditetapkan," kata Sulaiman.Mengulas lanjut katanya peralihan fasa ini tidak menjamin tiada lagi jangkitan COVID-19.  Justeru semua pelancong atau individu yang pulang beraya di minta untuk terus mematuhi SOP dan bersederhana dalam meraikan Aidilfitri ini.


Penduduk bimbang keselamatan, ekoran ada tahanan etnik Rohingya masih bebas

BANDAR BAHARU, 25 April - Penduduk di sekitar kawasan Depot Tahanan Imigresen Relau menyuarakan kebimbangan mengenai tahap keselamatan mereka ekoran terdapat tahanan etnik Rohingya yang masih bebas selepas meloloskan diri dalam insiden rusuhan pada 20 April lalu. Kebimbangan itu disuarakan mereka ketika mengadakan perjumpaan bersama Ahli Dewan Undangan Negeri (ADUN) Bandar Baharu Datuk Norsabrina Mohd Nor di hadapan depot berkenaan. Menurut Norsabrina, kebanyakan penduduk kini sedang melakukan persiapan untuk menyambut hari rayaAidilfitri yang bakal menjelang tiba dalam tempoh seminggu sahaja lagi. Malah ramai saudara mara akan pulang ke kampung halaman bermula hujung minggu ini. Justeru beliau berharap, pihak berkuasa khususnya Polis Diraja Malaysia (PDRM) dapat melakukan pemantauan atau rondaan lebih kerap terutama di kawasan-kawasan berisiko bagi memastikan keselamatan penduduk sentiasa terjamin.

(Norsabrina melawat situasi di dalam depot terbabit bagimendapat gambaran yang lebih jelas berkaitan insiden berkenaan)

Beliau bagaimanapun berkata, situasi ketika ini adalah tenang dan terkawal dan tiada kemalangan mahupun insiden melibatkan petugas keselamatan serta penduduk kampung setakat ini.  Pada masa sama, beliau turut memuji inisiatif yang diambil segelintir penduduk iaitu secara sukarela menyertai operasi mencari tahanan yang masih belum ditemui. Dalam kejadian awal pagi 20 April lalu seramai 528 tahanan di depot berkenaan merusuh dan melarikan diri. Enam daripada mereka maut dalam kemalangan ketika cuba melintas laluan di kilometer 168 Lebuhraya Utara Selatan (PLUS). Setakat semalam 456 orang berjaya ditahan semula. Manakala bakinya sedang diburu polis.


Jenazah Ali Hamsa tiba di KLIA untuk pengebumian

(Van membawa jenazah allahyarham bekas Ketua Setiausaha Negara tiba di kediamannya di Presint 10, Putrajaya)

PUTRAJAYA, 25 April-Jenazah bekas Ketua Setiausaha Negara (KSN), Allahyarham Tan Sri Dr Ali Hamsa, tiba di Lapangan Terbang Antarabangsa Kuala Lumpur (KLIA) pagi tadi untuk dikebumikan di sini, hari ini.Jenazah yang tiba dari Dublin, Ireland di KLIA kira-kira pukul 6.30 pagi tadi, kemudian dibawa ke kediaman allahyarham di Presint 10, di sini, menggunakan kenderaan jenazah dengan diiringi ahli keluarga dan polis pengiring.Jabatan Perdana Menteri dalam kenyataan hari ini memaklumkan jenazah akan dibawa ke Masjid Tuanku Mizan Zainal Abidin di Presint 3, di sini, untuk penghormatan terakhir yang akan berlangsung di Dewan Sheikh Daud Al-Fathoni bermula pukul 11 pagi hingga 1 tengah hari.Katanya, pelawat yang ingin memberikan penghormatan terakhir dinasihatkan tiba mengikut waktu ditetapkan sebelum upacara pengebumian."Jenazah akan disembahyangkan selepas solat Zohor di Dewan Solat Utama sebelum dibawa ke Tanah Perkuburan Islam Presint 20 pukul 1.30 petang, sejurus selesai solat jenazah bagi tujuan pengebumian," katanya.

(Ketibaan jenazah disambut suasana sedih ahli keluarga terdekat serta sahabat handai arwah yang tiba sejak awal pagi)

Perdana Menteri, Datuk Seri Ismail Sabri Yaakob dijangka hadir memberi penghormatan terakhir dan solat jenazah pukul 9.30 pagi di kediaman allahyarham di sini.Allahyarham Ali, 65, yang berasal dari Kluang, Johor meninggal dunia pada 21 April lalu di Hospital Dublin, Ireland. Beliau berkhidmat sebagai KSN ke-13 selama enam tahun dari 2012.


Ops Selamat: Polis Kelantan kerah 250 anggota trafik

KOTA BHARU, 25 April - Seramai 250 anggota daripada Jabatan Siasatan dan Penguatkuasaan Trafik Kelantan ditugaskan sepanjang masa dalam Ops Selamat yang akan bermula pada 29 April ini.Ini bagi mengawal lalu lintas di jalan utama bandar Kota Bharu, kawasan tumpuan dan pintu masuk ke Kelantan serta memastikan kelancaran trafik yang dijangka berlipat kali ganda bermula minggu ini.Ketua Polis Kelantan, Datuk Shafien Mamat berkata unit lain turut dikerahkan untuk membantu Jabatan Siasatan dan Penguatkuasaan Traffik negeri termasuk penggunaan unit ronda bermotosikal (URB) dan kereta peronda. Beliau berkata pihaknya turut menempatkan anggota daripada Jabatan Siasatan Jenayah dan Narkotik (JSJN) iaitu bukan sahaja bagi membantu mengawal kesesakan lalu lintas tetapi juga mencegah aktiviti jenayah yang lain.

(Shafien bercakap dalam sidang media sempenaMajlis Iftar Perdana di Ibu Pejabat Polis Kontinjen (IPK) Kelantan)

"Anggota trafik boleh dikatakan kita menggunakan 100% anggota trafik. Ini terutama dalam kita mengawal lalu lintas di sempadan negeri dan juga di pusat bandar. Kalau kita hari ni pun (semalam) jumlah kenderaan yang berada di negeri Kelantan sudah meningkat. Jika dilihat di sekitar Wakaf Che Yeh keadaan trafik sudah tidak bergerak. Jadi ini bermakna bukan sahaja rakyat Kelantan, rakyat Kelantan yang berada di luar sana juga sudah sudah kembali ke negeri ini," kata Shafien di sini.

Pada program tersebut 100 anak yatim dan anak istimewa selain anggota pesara dirai dengan menerima bantuan sumbangan daripada warga polis Kelantan dan Yayasan Pembangunan Ekonomi Islam Malaysia (YaPEIM) bagi meringankan beban dalam menyambut Shawal ini.

Mengulas lanjut Shafien berkata rondaan di sempadan juga akan dipertingkatkan bertujuan memastikan aktiviti jenayah rentas sempadan dapat dibanteras.


Hanya 10% pegawai dan anggota polis di Terengganu dibenar cuti Aidilfitri

(Rohaimi pada majlis Inspirasi Qaseh Ramadhan/Raya YaPEIM dan PDRM di Marang malam tadi)

MARANG, 25 April - Hanya 10% daripada 3,200 pegawai dan anggota polis di Terengganu dibenarkan bercuti pada Aidilifitri tahun ini.

Ketua Polis Terengganu, Datuk Rohaimi Md Isa berkata pihaknya akan memberi tumpuan penugasan termasuk rondaan cegah jenayah dan kawalan aliran trafik. Rondaan serta pemantauan di beberapa lokasi awam juga akan dilakukan seperti di kawasan jambatan angkat serta pantai Batu Buruk.  "Setakat ini sebagaimana ketetapan oleh pihak Bukit Aman kita mengikut atas SOP sama iaitu hanya 10% sahaja dibenarkan untuk bercuti secara bergilir. Sesuatu masalah terpulang kepada kebijaksanaan Ketua Jabatan dan Ketua Polis Daerah masing-masing untuk mengaturkan penugasan," katanya.

(Ketua Polis Terengganu, Datuk Rohaimi Md Isa)

Beliau ditemui selepas majlis Inspirasi Qaseh Ramadhan/Raya YaPEIM dan PDRM, di sini.Sementara itu, orang ramai yang meninggalkan kediaman turut dinasihat untuk memaklumkannya ke balai polis berhampiran bagi memudahkan anggota polis melaksanakan pemantauan.


Lebih 5,000 belia sertai Program Rakan Muda Ramadan libat aktiviti tadarus dan khatam al-Quran

(Ahmad Faizal pada majlis khatam al-Quran dan Iftar Rakan Muda Ramadan)

IPOH, 25 April - Lebih 5,000 belia menyertai Program Rakan Muda Ramadan melibatkan aktiviti tadarus dan khatam al-Quran.Menteri Belia dan Sukan, Datuk Seri Ahmad Faizal Azumu berkata program ikonik tersebut dilaksanakan di 116 daerah melibatkan belia berumur 15 hingga 25 tahun.  Jelas beliau, program yang dilaksanakan sejak 10 tahun lalu itu diharap dapat mendekatkan belia untuk menghayati al-Quran khususnya dalam bulan Ramadan.  "Pada tahun ini Alhamdulillah lebih 5,000 orang belia berumur 15 hingga 25 tahun telah mengambil bahagian dan telah khatam al-Quran. "Saya harap dari setahun ke setahun jumlah ini akan dapat meningkat, ini adalah satu usaha yang baik untuk kita golongan belia lebih mendekatkan diri kepada al-Quran agar ianya dijadikan sahabat dan panduan dalam hidup sehingga bila-bila," katanya.

(Ahmad Faizal ketika bercakap kepada pemberita di Ipoh, malam tadi)

Beliau berkata demikian selepas majlis khatam Al-Quran dan Iftar Rakan Muda Ramadan, di sini malam tadi. Tambah Ahmad Faizal, KBS turut menganjurkan pertandingan Musabaqah Al-Quran Belia secara virtual terbuka kepada belia berumur 15 hingga 30 tahun.


KKM jangka umum kelonggaran SOP Rabu ini

PORT DICKSON, 25 April - Kementerian Kesihatan (KKM) dijangka mengumumkan kelonggaran beberapa Prosedur Operasi Standard (SOP) COVID-19 Rabu ini.Menterinya, Khairy Jamaluddin berkata perancangan KKM itu telah dimaklumkan kepada Perdana Menteri, Datuk Seri Ismail Sabri Yaakob."Saya sudah maklumkan kepada Perdana Menteri tentang perancangan KKM, nanti hari Rabu saya akan umumkan," katanya kepada pemberita, di sini.

Terdahulu, Khairy melawat lima beradik Muhammad Haidir Rodzi, 24; Muhammad Hairie, 21; Nurhairieka, 19; Muhammad Haiqiel, 14 dan Muhammad Khierzamani, 8, di Bandar Sunggala di sini yang kehilangan kedua-dua ibu bapa mereka Rodzi Tahar dan Nazita Idris akibat COVID-19 pada pertengahan tahun lepas.Sebelum ini, media melaporkan Perdana Menteri berkata terdapat tiga kelonggaran SOP akan diumum dalam masa terdekat berkaitan pemakaian pelitup muka, penggunaan imbasan MySejahtera serta ujian pengesanan COVID-19 di lapangan terbang. -BERNAMA


Malaysia yakin mampu tampung permintaan minyak sawit dunia - Zuraida

AMPANG, 25 April - Malaysia yakin dapat menampung keperluan serta permintaan minyak kelapa sawit dunia, susulan larangan eksport kelapa sawit yang diumumkan Indonesia.Menteri Perusahaan Perladangan dan Komoditi, Datuk Zuraida Kamaruddin yakin dengan posisi Malaysia yang mampu memenuhi permintaan antarabangsa yang dijangka meningkat, terutama selepas Malaysia membuka sempadan antarabangsa sejak 1 April lepas. Malaysia bersedia memenuhi permintaan tersebut, didorong oleh peningkatan produktiviti setelah pembukaan semula sempadan negara dan kemasukan semula buruh asing. "Kalau eksport 'banned', maknanya keperluan 'demand' untuk 'palm oil' lebih tinggi untuk negara antarabangsa, jadi Malaysia akan bersedia. "Saya yakin Alhamdulillah dengan pembukaan negara pada 1 April dan kita telah mula ambil pekerja asing Insya-Allah produktiviti meningkat dan kita mampu menawarkan menyediakan supply," katanya selepas menyampaikan sumbangan kepada 350 keluarga terdiri daripada ibu tunggal, asnaf dan warga emas, di sini.

(Zuraida pada majlis penyampaian sumbangan kepada 350 keluarga terdiri daripada ibu tunggal, asnaf dan warga emas)

Sumbangan tunai turut diserah kepada 17 surau dan 2 masjid sekitar Ampang. Dalam pada itu, Zuraida memberitahu selain minyak sawit, kementerian turut giat melakukan kerjasama dengan beberapa negara luar bagi menggalakkan pelaburan dalam industri kayu-kayan.


Ismail Sabri rai pengamal media pada majlis berbuka puasa

PUTRAJAYA, 24 April - Perdana Menteri, Datuk Seri Ismail Sabri Yaakob meraikan pengamal media termasuk ketua pengarang dan editor, pada Majlis Berbuka Puasa di Kompleks Seri Perdana, Putrajaya hari ini.Perdana Menteri yang tiba pukul 7 petang diiringi oleh Ketua - ketua Pengarang media cetak dan elektronik termasuk Ketua Pengarah Penyiaran , Datuk Che Roslan Che Daud. Majlis itu dihadiri kira-kira 700 tetamu daripada pelbagai agensi media.Antaranya Radio Televisyen Malaysia (RTM), Pertubuhan Berita Nasional Malaysia (Bernama), Media Prima, New Straits Times Press, The Star, Sin Chew Daily dan Kwong Wah Yit Poh Press.Majlis turut diserikan dengan kehadiran 95 jemputan Pejabat Perdana Menteri daripada Yayasan Keluarga Malaysia serta rumah anak yatim dan asnaf Raudhatul Al-Faeez di Keramat.Ismail Sabri kemudian menunaikan solat maghrib, isyak dan tarawih secara berjemaah.

(Perdana Menteri, Ismail Sabri beramah mesra dengan tetamu pada Majlis Berbuka Puasa Perdana Menteri Bersama Media di Kompleks Seri Perdana)


176 peserta diraikan pada Majlis khatam Al-Quran Perdana

BANGSAR, 24 April - Setelah dua tahun Majlis Khatam Al-Quran tidak dapat dilaksanakan secara fizikal akibat wabak COVID-19, pada tahun ini Masjid Saidina Abu Bakar As Siddiq menganjurkan program berkenaan di sini.Sebelum diraikan pada majlis khatam Al-Quran Perdana itu, kira-kira 176 peserta menyertai program bertadarus sempena Ramadan.Pengerusi Jawatankuasa Kariah Masjid Saidina Abu Bakar As-Siddiq, Datuk Mohd Salleh Yeop Abdul Rahman berkata, program bertadarus sempena Ramadan kali ini mendapat sambutan menggalakkan daripada ahli kariah masjid berkenaan."Saya melihat bilangan peserta pun tak banyak berubah sejak saya pernah menjadi ahli jawatankuasa masjid ini dari tahun 2010 hingga 2014. Sambutan kali ini lebih meriah dari biasa setelah dua tahun tidak mengadakan majlis yang sama," katanya ketika ditemui RTM.Acara kemuncak pada Ahad menyaksikan kumpulan tadarus membabitkan warga emas, dewasa, remaja dan kanak-kanak.

(176 pesertai menyertai taddarus Al-Quran di Masjid Saidina Abu Bakar As Siddiq pada Ahad)

Datuk Zabedah Abdullah, salah seorang peserta berkata, dia berasa bangga kerana berjaya membaca taddarus Al-Quran bersama rakan-rakannya selama 30 hari.Muhd Sufi Ahmad Sanusi pula berkata setiap tahun dia tidak pernah tertinggal untuk khatam Al-Quran selain melakukannya di rumah dan juga masjid.Majlis khatam Al-Quran Perdana itu dipimpin Imam Besar Masjid Negara, Ehsan Mohd Hosni.


Panik kereta mengundur, kanak-kanak maut digilis kereta

(Kereta yang mengundur cuba ditahan mangsa hingga menyebabkannya terperosok di bawah dan disahkan maut selepas itu. (Gambar kecil - Aisyah Amani Amirrudin).

Menurutnya kejadian malang itu disedari bapa saudaranya berusia 29 tahun yang terdengar jeritan ke kereta berkenaan dan mendapati anak saudaranya itu berada di bawah kereta."Adik bongsu menunjukkan mangsa di bahagian belakang kereta dan melihatkan kejadian itu, semua tiga beradik berkenaan menjerit meminta tolong bapa saudara yang berada dalam rumah."Hasil siasatan awal, adik bongsu mereka mendakwa kakaknya itu masuk dalam kereta dan bermain di tempat pemandu sebelum dia menurunkan brek tangan membuatkan kereta berkenaan mengundur."Kanak-kanak itu juga mendakwa kakaknya yang panik terus berlari keluar ke belakang kerana mahu menahan kereta daripada terus bergerak sebelum dilanggar dan terperosok bawah kenderaan terbabit," katanya.Katanya mayat kanak-kanak itu dihantar ke Hospital Sultanah Bahiyah, Alor Setar untuk bedah siasat dan kes diklasifikasikan sebagai mati mengejut serta disiasat mengikut Seksyen 31(1) Akta Kanak-kanak 2001.


Kes tiga remaja maut bermotosikal, siasatan terperinci akan dibuat- Ketua Polis Johor

JOHOR BAHRU, 24 April- Polis Johor akan melakukan siasatan terperinci terhadap kes tiga remaja lelaki maut kemalangan membabitkan tiga motosikal di Jalan Delima, Taman Kota Masai, Johor Bahru, malam semalam. Ketua polis Johor, Datuk Kamarul Zaman Mamat berkata, siasatan dibuat demi keadilan kepada pihak terlibat selepas ada ahli keluarga salah seorang mangsa mendakwa anaknya tidak pernah terlibat aktiviti lumba haram. "Kawasan tu memang salah satu kawasan yg digunakan jalan tiada halangan dan sebagainya, akan ada ambil kesempatan tapi untuk yang ini kita akan siasat secara lebih 'detail' lagi," katanya.Beliau berkata demikian selepas Majlis Pemakaian Pangkat dan Serah terima Tugas, Ketua Polis Daerah iskandar Puteri serta serah terima tugas Pengerusi Perkep IPD Iskandar Puteri di Johor Bahru.Pada Jumaat , tiga sahabat maut manakala seorang lagi parah selepas terbabit kemalangan dipercayai bersaing sesama sendiri sehingga bergesel sebelum tercampak ke jalan. Mereka yang meninggal berusia 15 dan 16 tahun, manakala remaja lelaki berusia 17 tahun, parah.

(Kemalangan tiga motosikal di Jalan Delima, Taman Kota Masai, Johor Bahru, malam semalam)